Επιστροφή μεταλλίου πάραυτα! | Άρση βαρών | gazzetta.gr\nΠέμπτη, 18 Αυγούστου 2016 - 19:27\nΕπιστροφή μεταλλίου πάραυτα!\nΟ «χάλκινος» Ολυμπιονίκης του Ρίο στην άρση βαρών στην κατηγορία των 69κ., Ιζάτ Αρτικόφ βρέθηκε θετικός σε απαγορευμένη ουσία και ως εκ τούτου θα πρέπει να επιστρέψει το μετάλλιο του.\nΣτο δείγμα του αθλητή από το Κιργιστάν ανιχνεύθηκε η απαγορευμένη διεγερτική ουσία στρυχνίνη. Αυτή είναι η πρώτη περίπτωση αποκλεισμού αθλητή λόγω ντόπινγκ στους Ολυμπιακούς Αγώνες του Ρίο ντε Τζανέιρο. Ο αθλητής έχει δικαίωμα να εφεσιβάλλει την απόφαση στο CAS, μετά την ολοκλήρωση των Ολυμπιακών Αγώνων, στις 21 Αυγούστου.\nΜε σχετική ανακοίνωση του Αθλητικού Διαιτητικού Δικαστηρίου (CAS) το οποίο για το διάστημα των Αγώνων εδρεύει στο Ρίο διευκρινίζονται τα εξής: «Ο Ιζάτ Αρτίκοφ (Κιργιστάν, άρση βαρών, 69κ., 3η θέση) βρέθηκε θετικός στην ουσία στρυχνίνη. Ο αθλητής ακυρώνεται στην κατηγορία των 69 κιλών της άρσης βαρών, το μετάλλιό του αφαιρείται και αποβάλλεται από τους Ολυμπιακούς Αγώνες του Ρίο ντε Τζανέιρο 2016».\nΟ Ιζάτ Αρτίκοφ σήκωσε 339 κιλά στο σύνολο (151 - 188) κατακτώντας το πρώτο μετάλλιο του Κιργιστάν στους Ολυμπιακούς Αγώνες του Ρίο. Το χρυσό μετάλλιο κατέκτησε ο 22χρονος Κινέζος Ζιγιόνγκ Σι με 352 κιλά στο σύνολο (162 - 190), ενώ το ασημένιο μετάλλιο πήρε ο Τούρκος, Ντανιγιάρ Ισμαγίλοφ με 351 (163 - 188). Έτσι το χάλκινο να πάει στον κάτοχο της 4ης θέσης, τον Κολομβιανό Χαβιέρ Μοσκέρα, ο οποίος σήκωσε 338 κιλά στο σύνολο (155 - 183).


Δ.Τ. «Μήνυμα Νίκης από τον Αλέξανδρο Κουλοχέρη: Στον Δήμο Φυλής πνέει άνεμος αλλαγής». | Φυλή Νέο Ξεκίνημα | Αλέξανδρος Κουλοχέρης\nΔ.Τ. «Μήνυμα Νίκης από τον Αλέξανδρο Κουλοχέρη: Στον Δήμο Φυλής πνέει άνεμος αλλαγής».\nαπό fylineoxekinima | Μάιος 13, 2019 | Δελτία Τύπου |\n«Μήνυμα Νίκης από τον Αλέξανδρο Κουλοχέρη:\nΣτον Δήμο Φυλής πνέει άνεμος αλλαγής».\nΣτην εκδήλωση για την παρουσίαση των υποψήφιων της παράταξης «ΦΥΛΗ.ΝΕΟ ΞΕΚΙΝΗΜΑ», στον προαύλιο χώρο του κλειστού γηπέδου Ζωφριάς, μπροστά σε 2500 άτομα, ο υποψήφιος Δήμαρχος Αλέξανδρος Κουλοχέρης έστειλε σαφές μήνυμα προς όλες τις κατευθύνσεις ότι στον Δήμο Φυλής πνέει άνεμος αλλαγής.\nΕπιτέθηκε στον νυν Δήμαρχο κ Παππού για τον τρόπο διοίκησης και ζήτησε απαντήσεις για τις οικονομικές καταγγελίες που έχουν γίνει επί των ημερών του.\n«Κύριε Παππού, τι έχετε να πείτε στους δημότες για τις σοβαρές οικονομικές καταγγελίες για κακοδιαχείριση που είδαν το φως της δημοσιότητας; Τι απαντήσατε όταν σας κάλεσε η οικονομική αστυνομία;\nΤα γνωρίζουν οι δημότες ΟΛΑ αυτά; Γιατί τους τα κρύβεται τόσο καιρό;\nΚύριε Παππού, θα δώσετε επιτέλους εξηγήσεις;\nΠώς και γιατί δημιουργήθηκε το χρέος των 500 εκατομμυρίων ευρώ;\nΠώς και γιατί υπερχρεώθηκαν οι δημοτικές επιχειρήσεις που είχαν φτιαχτεί για να βρίσκουν εργασία οι δημότες της Φυλής;\nΠού πήγαν τα χρήματα των ασφαλιστικών ταμείων των εργαζομένων του Δήμου και των δημοτικών επιχειρήσεων;\nΠώς καταφέρατε κύριε Παππού σε έναν πλούσιο δήμο να δημιουργήσετε τέτοιο χρέος όταν δεν έχετε κάνει τίποτα σοβαρό για tην πόλη;\nΚαι έχετε το θράσος να λέτε ότι όταν μπαίνεις στην πόλη μας, νιώθεις ότι μπαίνεις σε άλλη χώρα…\nΑς το πούμε καθαρά. Υπάρχει πρόβλημα ηγεσίας στην πόλη.\nΧρειαζόμαστε ένα νέο ξεκίνημα.\nΜε νέο Δήμαρχο που δεσμεύεται μόνο σε εσάς και ΟΧΙ από τα συμφέροντα! Ήρθε η ώρα να πούμε ……..Ως ΕΔΩ !\nΣτο παλιό κατεστημένο της πόλης που λυμαίνεται τον Δήμο Φυλής τόσα χρόνια.\nΩς Υποψήφιος Δήμαρχος της πόλης αυτής, θέλω να στείλω και από τη Ζωφριά, σαφές μήνυμα σε όλους.\nΜε δήμαρχο Κουλοχέρη το πάρτι στον Δήμο Φυλής τέλειωσε! Gameover λοιπόν κύριοι της διοίκησης!»\nΟ υποψήφιος Δήμαρχος Αλέξανδρος Κουλοχέρης παρουσιάζοντας τις προγραμματικές θέσεις της παράταξης «ΦΥΛΗ.ΝΕΟ ΞΕΚΙΝΗΜΑ» τόνισε:\n«Εμείς έχουμε συγκεκριμένο σχέδιο και πρόγραμμα για την αναβάθμιση της καθημερινότητας του δημότη. Πρώτη φόρα διαμορφώθηκε ένα πρόγραμμα από τους πολίτες για τους πολίτες. Ένα ολοκληρωμένο, ρεαλιστικό και κοστολογημένο πρόγραμμα. Ένα πρόγραμμα σύγχρονο που ακουμπά όλα τα θέματα που απασχολούν τον Δήμο μας και κυρίως με προοπτική για την πόλη μας.»\nΟ Αλέξανδρος Κουλοχέρης ανέπτυξε τη θέση του σχετικά με τη χωματερή στο Δήμο Φυλής Αφού δεσμεύτηκε ότι η χωματερή θα κλείσει, κάλεσε τον κόσμο δίπλα του σε αυτή την προσπάθεια. Συγκεκριμένα, αφού τόνισε ότι οι προηγούμενες διοικήσεις είναι μέρος του προβλήματος και όχι της λύσης είπε:\n«Μόνο ένας νέος Δήμαρχος, μαζί με εσάς μπορεί να δώσει λύση.\nΈνας νέος Δήμαρχος με νέα εντολή, με καινούργια υπογραφή, χωρίς δεσμεύσεις.\nΕμείς θα συγκρουστούμε με τους πάντες για να πετύχουμε το αυτονόητο: όχι άλλα\nσκουπίδια στη Φυλή!\nΕάν, λοιπόν, με τιμήσετε με τη ψήφο σας να σας υπηρετήσω ως Δήμαρχος, να είστε σίγουροι, ότι σας θέλω δίπλα μου να παλέψουμε και να συγκρουστούμε με οποιονδήποτε.\nΜε εμάς διοίκηση, ο λαός της Φυλής θα βρίσκεται μπροστά από τις εξελίξεις και όχι μαριονέτα στημένων αποφάσεων.\nΘα κάνουμε τα πάντα, θα πάμε παντού, θα μιλήσουμε με όλους τους δημότες της Φυλής για να μην καταδικαστεί η Φυλή στην παρακμή και τα επόμενα χρόνια. Τώρα είναι η ευκαιρία μας! Ελάτε ΟΛΟΙ ΜΑΖΙ να αλλάξουμε την πόλη μας.\nΜε την ψήφο μας στις 26 Μάη βάζουμε τη Φυλή και τη ζωή μας σε πρώτο πλάνο».\nΓια το μεγάλο πρόβλημα της παραβατικότητας στην πόλη, ένα πρόβλημα το οποίο το συναντά καθημερινά στις συνομιλίες του με τους πολίτες, ο Αλέξανδρος Κουλοχέρης, κατηγόρησε τον απερχόμενο δήμαρχο κ. Παππού για μηδενική προσπάθεια.\n«Θα έπρεπε ο Κος Παππούς να είχε την ευθιξία, να παραιτηθεί, γιατί κατά την διάρκεια της θητείας του, ΔΕΝ έκανε ΤΙΠΟΤΑ για την ασφάλεια των δημοτών.»\nΣτη συνέχεια, ο Αλέξανδρος Κουλοχέρης ανάπτυξε το σύνολο των δράσεων που απαιτούνται για την αντιμετώπιση του προβλήματος και δεσμεύτηκε στους πολίτες ότι:\n«Η παράταξη μας έχει λύσεις. Χρειάζεται όμως, αποφασιστικότητα και διάθεση για δουλειά. Χρειάζεται ένας δήμαρχος που παίρνει την ευθύνη και δεν κρύβεται πίσω από τις αρμοδιότητες. Χρειάζεται ένας δήμαρχος με πυγμή. Θα πρέπει ο Δήμαρχος να ηγηθεί, ενός ολοκληρωμένου σχεδίου για τον περιορισμό της παραβατικότητας. Με Δήμαρχο Κουλοχέρη θα υπάρξει μηδενική ανοχή στη παραβατικότητα. Με Δήμαρχο Κουλοχέρη ο Δήμος Φυλής θα είναι σε συναγερμό, μέχρι να αποκατασταθεί ο νόμος και η τάξη στην πόλη μας.\nΘα κινήσω ΓΗ ΚΑΙ ΟΥΡΑΝΟ για να επιστρέψει το αίσθημα ασφάλειας σε όλους τους δημότες»\nΛίγο πριν κλείσει την ομιλία του ο Αλέξανδρος Κουλοχέρης ανάπτυξε το πρόγραμμά του για τη Ζωφριά τονίζοντας:\n«Η Ζωφριά, είναι μια από τις καλύτερες περιοχές της πόλης μας, αλλά με την αδιαφορία των προηγουμένων διοικήσεων κινδυνεύει, από την υποβάθμιση που χαρακτηρίζει τον υπόλοιπο Δήμο μας.\nΗ Ζωφριά βρίσκεται, στη καρδιά μας. Και θα της δώσουμε, τη θέση που της αξίζει!»\nΚλείνοντας, ο υποψήφιος Δήμαρχος Αλέξανδρος Κουλοχέρης, αφού ευχαρίστησε το πλήθος των πολιτών που βρέθηκαν στο Κλειστό Στάδιο, δήλωσε:\n«Η παρουσίας σας σήμερα είναι συγκινητική.\nΌμως δεν πανηγυρίζω, όπως κάνουν άλλοι ακόμα και με μικρότερες συγκεντρώσεις από την αποψινή.\nΘα πανηγυρίσουμε όλοι μαζί σε 4 χρόνια, όταν θα έχουμε υλοποιήσει τις αποψινές μας δεσμεύσεις αλλάζοντας την εικόνα της πόλης.\nΑπόψε, δώσατε το μήνυμα στις ψεύτικες δημοσκοπήσεις.\nΑπόψε, είπατε τέλος στη διοίκηση Παππού.


HTC One M9 και M9 Plus: Διέρρευσαν Οι Πρώτες Αληθινές Εικόνες Και Νέες Πληροφορίες\nΟ Evan Blass, ο άνθρωπος πίσω από τον λογαριασμό @evleaks στο Twitter, επανήλθε και διέρρευσε τα επερχόμενα κινητά της HTC, παρά τις προσπάθειες της εταιρίας να τα κρατήσει μυστικά. Στην εικόνα βλέπουμε δύο κινητά με τα χαρακτηριστικά που περιέγραφαν οι φήμες τον τελευταίο καιρό: BoomSound ηχεία στο πάνω και το κάτω μέρος του κινητού, κεντραρισμένη κάμερα και χωρίς τη μαύρη μπάρα με το λογότυπο στο μπροστινό μέρος του M9.\nΔίπλα στο One M9 βλέπουμε το M9 Plus το οποίο ήδη κατηγορείται ότι αντιγράφει το κεντρικό κουμπί της Samsung. Το M9 Plus είναι ένα phablet με αισθητήρα δαχτυλικών αποτυπωμάτων, όμως έτσι όπως σχεδίασε η HTC τον αισθητήρα θυμίζει το κουμπί των Galaxy. Παρακάτω ακολουθεί ολόκληρη η εικόνα, όπως την ανέβασε ο Evan λέγοντας «οι παλιές συνήθειες δύσκολα ξεχνιούνται», και δείχνει όλες τις ναυαρχίδες της ταϊβανέζικης κατασκευάστριας που έχει διαρρεύσει ο Evan.\nΠαράλληλα, σύμφωνα με νέες πληροφορίες το νέο One (με αριθμό μοντέλου 0PJA10, Android 5.0.2 Lollipop, Qualcomm MSM8994 Snapdragon 810 chipset με 1.55GHz octa-core CPU και 3GB RAM) ολοκλήρωσε ένα τεστ δοκιμής των επιδόσεων μέσω του Geekbench 3.0 και κατάφερε να μαζέψει 1232 πόντους για τη δοκιμή με ένα πυρήνα και 3587 πόντους για τη δοκιμή με πολλαπλούς πυρήνες. Πληροφοριακά, έχει διαρρεύσει ότι το Samsung Galaxy S6 με Exynos 7420 chipset έχει σκορ 1520 πόντους στο single-core και 5478 στο multi-core test.\nΌσον αφορά τη κάμερα της ναυαρχίδας, οι πληροφορίες του αξιόπιστου LaptopMedia ισχυρίζονται ότι θα είναι διπλή, Duo Camera όπως στο One M8, με διπλό LED flash. Ευτυχώς, όμως, η ανάλυσή τους θα έχει ανέβει στα 20-megapixels. Μπροστά θα υπάρχει μια UltraPixel κάμερα στα 4-megapixels, αυτή που χρησιμοποιήθηκε στα προηγούμενα One (όπως στο HTC Desire 826).\nΟι διαρροές δεν σταματάνε εδώ. Ακούγεται επίσης ότι φέτος δεν θα έχουμε πλαστική έκδοση του One. Το M9 Ace θα αντικατασταθεί από το HTC Desire A55 το οποίο θα διαθέτει 5,5-ιντσών οθόνη ανάλυσης 960×540 pixels, MediaTek MT6795 chipset με οκταπύρηνο 64-bit επεξεργαστή, 3GB RAM, 32GB χωρητικότητα, 20-megapixels κύρια κάμερα, 13-megapixels ή UltraPixel εμπρόσθια κάμερα, BoomSound ηχεία και μπαταρία μικρότερη των 3.000mAh. Θα τρέχει το Android 5.0 Lollipop με το Sense 7.0 UI. Θα βγει σε White Rose Gold, Gray και Brown Gold χρώμα, θα υποστηρίζει τη θήκη DotView και θα κυκλοφορήσει στην Ευρώπη. Τέλος, θα κυκλοφορήσει και το μεσαίας κατηγορίας HTC One M8i (με κωδική ονομασία M8_QL) με το Qualcomm Snapdragon 615 chipset (MSM8939) το οποίο έχει octa-core Cortex-A53 επεξεργαστή. Τέσσερις πυρήνες είναι χρονισμένοι στα 1.7GHz και οι άλλοι στο 1GHz.\nΗ HTC θα αποκαλύψει τα HTC One M9 και M9 Plus στη 1η Μαρτίου. Το M9 αναμένεται να διαθέτει 5″ 1080p οθόνη, Snapdragon 810 chipset με octa-core επεξεργαστή, Adreno 430 επεξεργαστή γραφικών και 3GB μνήμη RAM. Θα τρέχει το Android Lollipop μαζί με το γραφικό περιβάλλον HTC Sense 7.0. Το M9 Plus θα έχει 5.2- ή 5.5-ιντσών οθόνη με ανάλυση 1440 x 2560 pixels (το @upleaks ισχυρίζεται ότι έχει 5.2″) και όλα τα άλλα χαρακτηριστικά ίδια με του μικρότερου M9.\nTags: AndroidHTCHTC One M9HTC One M9 Plus


Next: Magic DJs & Playlists - Οι αναβαθμίσεις που ανεβάζουν επίπεδο το Apple Music - Tsouk.gr\nApple Mobile NewsMobile\nNext: Magic DJs & Playlists – Οι αναβαθμίσεις που ανεβάζουν επίπεδο το Apple Music\nΌπως γνωρίζουμε, πλέον ο ανταγωνισμός στον τεχνολογικό κόσμο είναι τεράστιος. Εκατομμύρια developers και οι εφαρμογές τους προσπαθούν να κερδίσουν την εμπιστοσύνη κάθε χρήστη. Αυτό συμβαίνει και στο κομμάτι της μουσικής. Το Apple Music πολλές φορές έχει έρθει αντιμέτωπο με πάρα πολλές streaming υπηρεσίες μουσικής. Σε αυτό λοιπόν το άρθρο θα δούμε τις αναβαθμίσεις στην εφαρμογή Next: Magic Djs & Playlists που ανεβάζουν ένα επίπεδο πάνω το Apple Music.\nΤι είναι το Next: Magic DJs & Playlists;\nΤο Next: Magic Djs & Playlists αποτελεί μία εφαρμογή που εστιάζει στο Apple Music. Επιτρέπει στους χρήστες να δημιουργούν έξυπνες λίστες αναπαραγωγής μέσω μιας λειτουργίας που ονομάζεται Magic DJ. Αυτές οι λίστες αναπαραγωγής με ενισχυμένη τεχνητή νοημοσύνη επιλέγουν το επόμενο τραγούδι με βάση προσωπικές προτιμήσεις προσαρμοσμένες στα γούστα του ακροατή.\nΗ εφαρμογή αυτή τη στιγμή βρίσκεται στο νούμερο 4 στον τομέα της μουσικής στο App Store της Apple. Ωστόσο, πρέπει να πούμε για όσους δεν ξέρουν ότι η εφαρμογή αυτή δεν είναι δωρεάν. Ειδικότερα, το κόστος για να την κατεβάσεις είναι στα 4,99 δολάρια.\nΜπορείς να τη βρεις στο App Store κάνοντας κλικ εδώ.\nΗ νέα αναβάθμιση της εφαρμογής: Συγχρονισμός λίστας αναπαραγωγής σε όλες τις Apple συσκευές\nΗ εφαρμογή μόλις πρόσφατα έλαβε μια σημαντική αναβάθμιση με μερικές έξυπνες νέες δυνατότητες, όπως φαίνεται στην επίσημη σελίδα του Apple Store του προϊόντος. Το μεγάλο πλεονέκτημα είναι ότι το Next τώρα επιτρέπει στους χρήστες να συγχρονίζουν τις λίστες αναπαραγωγής Magic DJ τους σε πολλές συσκευές, συμπεριλαμβανομένων των iPad, των iPhone και των υπολογιστών Mac.\nΛειτουργεί αξιοποιώντας τη δύναμη του συγχρονισμού iCloud, ώστε να έχεις πρόσβαση σε οποιοδήποτε Magic DJ mix σε οποιαδήποτε συσκευή Apple, αρκεί να είσαι συνδεδεμένος στον ίδιο λογαριασμό iCloud. Η υπηρεσία συγχρονίζει επίσης τις προτιμήσεις σου, όπως το περιεχόμενο που αποκλείεται, και αποθηκεύει τα πάντα στο cloud σε περίπτωση που χρειαστεί να εγκαταστήσεις ξανά την εφαρμογή.\nΟ developer σημειώνει επίσης ότι οι λίστες αναπαραγωγής που προστέθηκαν μέσω της Siri και συγχρονίστηκαν με την εφαρμογή Συντομεύσεων μπορούν πλέον να αναπαράγονται σε πολλές συσκευές.\nΗ ενημέρωση της εφαρμογής φέρνει επίσης μια σειρά από διορθώσεις σφαλμάτων και διάφορες γενικές βελτιώσεις. Το Next: Magic DJs & Playlists είναι συμβατό με iOS 14, iPadOS 14 και macOS Monterey ή νεότερη έκδοση, αν και απαιτεί ενεργή συνδρομή Apple Music ή πρόσβαση σε μια τοπική μουσική βιβλιοθήκη.\nTags: app store, Apple, Apple Music, apple συσκευές, iPad, iPhone, mac, Magic DJs, News, Next, Next: Magic DJs & Playlists, μουσική Apple, συγχρονισμός λίστας αναπαραγωγής


Στον τελικό του σύνθετου ατομικού στην ενόργανη γυμναστική αγωνίζεται, στις 10 απόψε, ώρα Κύπρου,\nο 18χρονος Μάριος Γεωργίου.\n«Απλά θέλουμε να βγάλουμε ένα καλό σκορ για μας. Είναι δικός μας αγώνας. Θέλω μια καλή εμφάνιση και ένα καλό σκορ και να ξεπεράσω το εαυτό μου. Μιλώντας για αριθμούς, θέλω να περάσω τους 86.500 βαθμούς», δήλωσε ο Μάριος Γεωργίου.\nΠέραν από τον τελικό του Μάριου Γεωργίου, σήμερα η Κύπρος θα δώσει την παρουσία της γι΄ άλλη μια μέρα στη Μαρίνα ντα Γκλόρια. Ο Παύλος Κοντίδης θα αγωνιστεί στην 5η και 6η κούρσα της προσπάθειας του, από το σύνολο των δέκα κουρσών που θα κάνει πριν το medal race.\nΗ προσπάθεια του Παύλου Κοντίδη ξεκινά στις 19:05 (ώρα Κύπρου) και θα ολοκληρωθεί γύρω στις 22:00.\nΣτο μεταξύ, πέραν από τον τελικό του σύνθετου ατομικού στην γυμναστική, η προσοχή της ημέρας πέφτει και στην κολύμβηση, εκεί όπου συμμετέχουν οι Μάικλ Φελπς και Ράιαν Λόχτι στους προκριματικούς των 200μ. μικτής, τον τελικό των 100μ. ελεύθερο ανδρών και των 4x200μ. ελεύθερο γυναικών.\nΣύμφωνα με τον απεσταλμένο της Ένωσης Αθλητικογράφων Κύπρου στο Ρίο, από ελληνικής πλευράς, αρκετές είναι οι συμμετοχές.\nΟ τζουντόκα Ηλίας Ηλιάδης αγωνίζεται στα προκριματικά των 90 κιλών.\nΗ Εθνική Υδατοσφαίρισης Ελλάδας θα αντιμετωπίσει την Ουγγαρία.\nΣτην πισίνα, στα 200μ. ύπτιο αγωνίζεται ο Απόστολος Χρήστου και στα 200μ. μικτή ο Ανδρέας Βαζαίος.\nΣτη ξιφασκία και στα προκριματικά του ξίφους ασκήσεως συμμετέχει η Κατερίνα Κοντοχριστοπούλου, ενώ στην ατομική χρονομέτρηση ανδρών στην ποδηλασία τον Γιάννη Ταμουρίδη.\nΤέλος, στην ιστιοπλοΐα αγωνίζονται ο Γιάννης Μιτάκης στα Finn, οι Σοφία Μπεκατώρου και Μιχάλης Πατενιώτης στα Nacra 17 μεικτό και οι Παναγιώτης Μάντης και Παύλος Καγιαλής στα 470.


Adidas Adizero Adios Pro 2.0 - goRUN\nΑρχική / Αξιολογήσεις / Adidas Adizero Adios Pro 2.0\nΑπό Echetlos στις\t 13 Ιανουαρίου 2022 12 Σχόλια\nΚατηγορία: Racer – Πάτημα: Ουδέτερο – Βάρος: 227γρ. – Drop: 10mm (39.5/29.5mm)\nΤο Adios Pro 1 ήταν από τα τελευταία super shoes που παρουσιάστηκαν μέσα στο 2020. Η αναμονή αλλά και τα χαρακτηριστικά του, έδειχναν ότι η Adidas ετοίμαζε κάτι διαφορετικό όλο αυτό το διάστημα. Αφενός το λανσάρισμα του Lightstrike Pro, αφετέρου η σχεδίαση με τα Energy Rods, αντί μίας ενιαίας carbon plate, μας προετοίμαζαν για μία ηχηρή απάντηση στο “καθεστώς” που είχε δημιουργήσει η Nike για περισσότερο από μία τριετία.\nΣε επίπεδο marketing, το παπούτσι τα κατάφερε εξ αρχής πολύ καλά, συνοδεύοντας κάποια παγκόσμια ρεκόρ αλλά και μεγάλες επιδόσεις. Επιπλέον, κέρδισε σε γενικές γραμμές και το κοινό. Όσους τουλάχιστον κατάφεραν να το δοκιμάσουν, αφού η διαθεσιμότητα ήταν περιορισμένη σε όλες τις επανακυκλοφορίες του.\nΠροσωπικά πάντως, δεν μπορώ να πω ότι ενθουσιάστηκα με το Adios Pro. Δεν ξέρω βέβαια και τι ακριβώς περίμενα, ενώ έχοντας δοκιμάσει και αρκετά carbon plated μοντέλα, δεν είναι εύκολο να εντυπωσιαστώ όπως παλαιότερα. Πολύ καλό παπούτσι, δεν τίθεται θέμα, απλά το πιθανότερο είναι ότι η σχεδίασή του δεν ταίριαζε με την μηχανική μου. Δεν θα έλεγα λοιπόν ότι ανυπομονούσα για την δεύτερη έκδοση, δεδομένου κιόλας ότι παραδοσιακά η Adidas δεν κάνει σημαντικές αλλαγές στα Adizero μοντέλα. Τελικά όμως, τα καλά πράγματα συμβαίνουν όταν δεν τα περιμένεις.\nCelermesh 2.0 στη νέα έκδοση και το ήδη πανάλαφρο upper του v1 γίνεται ακόμη ελαφρύτερο. Το (σαν) ύφασμα είναι τρομερά λεπτό, έχει μία εντελώς πλαστική υφή και καμμία ελαστικότητα. Δεν δίνει σχήμα στο toe box, οπότε η όποια δουλειά γίνεται από τον προφυλακτήρα.\nΕν αντιθέσει με άλλα αντίστοιχα μοντέλα, το Pro ενισχύεται από ένα πλήθος δομικών στοιχείων. Αφενός οι τρεις μεγάλες ρίγες από φιλμ και το άκαμπτο υλικό στην περιοχή των κορδονιών, αφετέρου ένα ευρύ πλέγμα από διάσπαρτα underlays, επιστρατεύονται για να δώσουν σταθερότητα στην όλη κατασκευή. Ακόμη κι έτσι πάντως, όλο το επάνω μέρος παραμένει minimal.\nΗ γλώσσα αποτελείται από ένα σκέτο κομμάτι ελαστικού υφάσματος, χωρίς καθόλου αφρώδες. Ενώνεται με τα πλαϊνά σε δύο σημεία με ραφές κι αυτό είναι όλο. Σε συνδυασμό με τα πολύ λεπτά και στενά κορδόνια, δεν επιτρέπει να το παρακάνεις με το σφίξιμο. Γι’ αυτό και κατά την συνήθη τακτική μου, τα άλλαξα με παχύτερα.\nΗ γλώσσα είναι εντελώς racing.\nΚολάρο ουσιαστικά δεν υπάρχει στο πίσω μέρος, παρά μόνο μία σουέντ επένδυση. Όλη η περιοχή είναι ιδιαίτερα εύκαμπτη και την συγκράτηση της φτέρνας αναλαμβάνουν δύο λωρίδες αφρώδους. Θυμίζω ότι στην πρώτη έκδοση, δεν υπήρχε σχεδόν τίποτα εσωτερικά.\nΗ πρώτη αίσθηση φορώντας το παπούτσι, είναι κάπως περίεργη. Κατ’ αρχάς, όπως και στο πρώτο Adios, η σχεδίαση της γλώσσας απαιτεί να την στρώσεις καλά επάνω στην ράχη του ποδιού, προτού το δέσεις. Από εκεί και πέρα, το Celermesh είναι τέτοιο που δεν αγκαλιάζει όπως θα περίμενες το πόδι, ιδίως στο toe box, καθώς δεν έχει καθόλου σχήμα, ζαρώνει και αφήνει κενά.\nΗ γλώσσα ενώνεται με τα πλαϊνά σε ένα σημείο.\nΑντιθέτως, το midfoot είναι αρκετά στενό σαν γραμμή και σε συνδυασμό με την έλλειψη αφρώδους και το ύφασμα της γλώσσας, δίνουν μία αίσθηση σφιχτής “κάλτσας” στην περιοχή.\nΤο πίσω μέρος μοιάζει κι αυτό κάπως χαλαρό αρχικά και μέχρι να σφίξεις τα κορδόνια, αμφιβάλεις για την αποτελεσματικότητά του. Έχοντας στο μυαλό μου και το κολάρο του Adios Pro 1, το οποίο με ταλαιπώρησε αρκετά, ήμουν επιφυλακτικός. Παρ’ όλα αυτά, τρέχοντας δεν είχα το παραμικρό πρόβλημα, ασχέτως ταχύτητας ή διαδρομής. Ναι μεν δεν ένοιωθα ότι υπήρχε κάτι στιβαρό γύρω από την φτέρνα μου, παρέμενε όμως στην θέση της και ποτέ δεν ασχολήθηκα μαζί της. Η αλήθεια είναι ότι οι τόσο minimal σχεδιασμοί στο πίσω μέρος, εξαρτώνται συνήθως από το σχήμα του πέλματος στο σημείο. Στην περίπτωσή μου πάντως, δουλεύει.\nΝα σημειώσω εδώ και μία λεπτομέρεια που δεν έχω συναντήσει ξανά. Πέραν του κολάρου και της ποσότητας του αφρώδους, κάποιες φορές η επιλογή του υφάσματος εσωτερικά επηρεάζει την σταθερότητα. Αυτά που έχουν μία πιο “μεταξένια” υφή επιτρέπουν στην κάλτσα να γλιστράει επάνω τους και δεν βοηθούν στο κράτημα. Στο Adios Pro, ναι μεν το σουέντ υλικό αποτελεί από μόνο του αποδεδειγμένα ιδανική επιλογή, η Adidas όμως πήγε ένα βήμα παραπέρα. Το ύφασμα στις δύο λωρίδες αφρώδους λειτουργεί σαν άγκυρα. Είναι λείο και απαλό όταν οι ίνες του έχουν φορά προς τα κάτω, γίνεται όμως πιο τραχύ και άγριο κατά την αντίθετη φορά. Σα να “γραπώνει” την κάλτσα αν αυτή πάει να γλιστρήσει. Σίγουρα μία πολύ μικρή λεπτομέρεια, αξίζει όμως να την αναφέρουμε.\nΔεν είναι ορατό αυτό που περιγράφουμε, με το άγγιγμα όμως γίνεται αμέσως αντιληπτό.\nΑν εξετάσεις μεμονωμένα τα στοιχεία που αποτελούν το επάνω μέρος του μοντέλου, δεν σε πείθουν σαν πρώτη εντύπωση. Σαν σύνολο όμως, στον δρόμο δουλεύει χωρίς κανένα απολύτως θέμα. Το ελεύθερο κολάρο απαιτεί λίγο πιο σφιχτό δέσιμο, το οποίο με τα λεπτά κορδόνια μου έδινε κάποια πίεση στους ταρσούς. Μόλις τα άλλαξα όμως, εξαφανίστηκε. Επιπλέον, βρίσκεις εύκολα την εφαρμογή που θες.\nΟ χώρος στα δάχτυλα δείχνει κάπως μπόλικος, ιδίως κοιτώντας το ζαρωμένο Celermesh. Είναι και ο λόγος που κάποιοι κατέβηκαν μισό νούμερο, κάτι που προσωπικά δεν έκανα. Σε κάθε περίπτωση, πρόκειται για αγωνιστικό μεγάλων αποστάσεων και πέρα από το κράτημα, απαιτούνται η σχετική άνεση και η αποφυγή τριβών και ερεθισμών. Ακόμη κι έτσι όμως, τρέχοντας ποτέ δεν νοιώθεις ότι το πόδι πλέει μέσα στο toe box. Και δεν αναφέρομαι μόνο σε συνθήκες cruising αλλά και μέσα στον στίβο.\nΤο μεσαίο τμήμα περιβάλλει σφιχτά το πόδι και εμπνέει απόλυτη σιγουριά, με τα εσωτερικά δομικά στοιχεία να κάνουν αθόρυβα την δουλειά τους. Πρόβλημα στην περιοχή θα αντιμετωπίσουν μόνο όσοι έχουν πολύ ογκώδες πόδι ή πολύ χαμηλή καμάρα. Είναι και αρκετά στενή η πλατφόρμα.\nΑπό εκεί και πέρα, στα συν προσθέστε την μεγάλη ικανότητα διαπνοής του Celermesh, όπως και την συμπεριφορά του όταν βραχεί. Είναι τέτοιο το υλικό και τόσο λεπτό που δεν κρατάει σχεδόν καθόλου νερό επάνω του, ώστε να βαραίνει, όπως γίνεται με τα πιο παραδοσιακά διχτυωτά.\nΑραχνοΰφαντο αλλά και ανθεκτικό το Celermesh 2.0.\nΣυνολικά, παρότι μάλλον εξεζητημένο εμφανισιακά και στις λεπτομέρειες, το upper του Adios Pro 2 είναι ακριβώς αυτό που απαιτεί η κατηγορία του: άνετο και σταθερό.\nΣχετικά με το νούμερο και έχοντας δοκιμάσει και το αμέσως μικρότερο, καταλήγω στο ότι πάτε στο κανονικό σας. Απλά όχι με λεπτή κάλτσα, εκτός αν έχετε φαρδύ πέλμα μπροστά. Δεν αποκλείεται κάποιοι να είναι εντάξει και με μισό νούμερο κάτω (σίγουρα με λεπτή κάλτσα), δεν ξέρω όμως αν θα επαρκεί το μήκος. Ξαναλέω, αρχικά μοιάζει πολύ ευρύχωρο στα δάχτυλα, δεν το αντιλαμβάνεσαι όμως τρέχοντας.\nΕδώ έχουμε πολλά να πούμε…\nΑν κάποιος απλά διαβάσει τις προδιαγραφές και τα υλικά, τα v1 και v2 βασίζονται στην ίδια συνταγή: Lightstrike Pro, carbon plate κάτω από την φτέρνα και πέντε ανεξάρτητα carbon rods (ράβδοι) κάτω από τα μετατάρσια. Στην πραγματικότητα όμως, αρκεί μία γρήγορη ματιά στις δύο σόλες για να καταλάβει ότι έχουμε δύο αρκετά διαφορετικές κατασκευές. Και ένα ξεκάθαρα διαφορετικό αποτέλεσμα.\nΤο Adios Pro 2 έχει μία εντελώς νέα γεωμετρία ή αν προτιμάτε, αρχιτεκτονική. Μπορεί η σόλα του original να αποτελείτο από δύο ξεχωριστά κομμάτια αφρού, ώστε να τοποθετηθούν ανάμεσα τα carbon στοιχεία (έτσι κατασκευάζονται όλα τα αντίστοιχα μοντέλα, άλλωστε), στο τέλος όμως είχαμε ένα ενιαίο κομμάτι Lightstrike Pro. Τόσο οπτικά, όσο και λειτουργικά.\nΣτο v2, οι δύο στρώσεις έχουν διαφορετικό σχήμα, με τη μία να κάθεται επάνω στην άλλη, χωρίς όμως να εφαρμόζουν. Δεν “κουμπώνουν”, να το πούμε πιο απλά. Σε κάποια σημεία μάλιστα, το κάτω κομμάτι είναι πιο στενό από το επάνω.\nΤο χαρακτηριστικό της σχεδίασης που τραβάει αμέσως την προσοχή, είναι το κενό που υπάρχει στην εσωτερική πλευρά του midfoot, καθώς εκεί η κάτω στρώση του αφρού έχει ένα τεράστιο κόψιμο, αφήνοντας και σε κοινή θέα τα τρία από τα πέντε rods. Πέραν αυτού, στην εξωτερική πλευρά της περιοχής σχηματίζεται ένα άνοιγμα μεταξύ των δύο στρώσεων, με την επάνω να είναι αισθητά φαρδύτερη και να προεξέχει. Το αποτέλεσμα αυτής της διαίτερης γεωμετρίας είναι ότι δημιουργούνται πολλές “κόγχες” και γωνίες στο μεσαίο τμήμα του παπουτσιού, δίνοντας στην σόλα μία διαφορετική συμπεριφορά κατά την συμπίεση. Θα το δούμε αναλυτικότερα παρακάτω. Συν το ότι εξοικονομούνται και αρκετά γραμμάρια.\nΗ επιλογή των συστατικών από ανθρακονήματα παραμένει η ίδια. Στο πίσω μέρος και ακριβώς κάτω από τον εσωτερικό, μη αφαιρούμενο πάτο, έχουμε μία επίπεδη πλάκα. Ο ρόλος της είναι να σταθεροποιεί τα σχεδόν 4cm μαλακού αφρού κατά την προσγείωση. Φτάνει μέχρι την αρχή της καμάρας, όπου εκεί ξεκινούν οι πέντε ανεξάρτητοι ράβδοι, περίπου 1.5cm κάτω από το επίπεδο της πλάκας. Το σχήμα τους είναι καμπυλωτό, σαν και αυτό των περισσοτέρων carbon plated μοντέλων. Κατά την εταιρεία, η επιλογή αυτή στοχεύει σε ένα πιο φυσικό πάτημα, επιτρέποντας σε κάθε ράβδο να δουλεύει ξεχωριστά και αναλόγως του φορτίου στο σημείο.\nΤο εντελώς λείο λάστιχο του v1 έχει δώσει την θέση του σε ένα επίσης πολύ λεπτό αλλά σαγρέ υλικό, το οποίο μοιάζει με μαλακό γυαλόχαρτο. Χρειάζεται λίγα χιλιόμετρα για να τριφτεί και να “αγριέψει”, μετά όμως η πρόσφυση είναι απλά κορυφαία. Στο δε τελείωμα της σόλας, έχει τοποθετηθεί ένα μικρό κομμάτι από Continental λάστιχο, προφανώς για επιπλέον grip στην τελική φάση της απογείωσης. Το πίσω μέρος καλύπτεται μόνο από δύο λωρίδες, καθώς όμως σχηματίζεται μία αυλάκωση ενδιάμεσά τους, ο εκτεθειμένος αφρός έρχεται σε μικρή επαφή με το έδαφος.\nΚατά τ’ άλλα, τα ύψη έχουν αλλάξει από 39/31.5mm σε 39.5/29.5mm, ενώ η φτέρνα έχει φαρδύνει κατά 5mm.\nΟ Lightstrike Pro είναι ένας μετρίας πυκνότητας αφρός. Δεν θα τον χαρακτήριζα ακριβώς μαλακό, ιδίως όταν υπάρχουν στην αγορά συνθέσεις όπως ο ZoomX ή ο FuelCell. Στο πρώτο Adios Pro, το βάθος του cushioning προέκυπτε περισσότερο από την ποσότητα του αφρού, παρά από την δομή του. Αν δεν τον πίεζες πηγαίνοντας πολύ γρήγορα, η συμπίεση ήταν μικρή και το πάτημα κάπως flat. Σε πιο αργούς ρυθμούς, το παπούτσι ήταν δυσκίνητο και ξεκούρδιστο, ένοιωθα σα να έχω ένα τούβλο κάτω από το πέλμα μου.\nΗ νέα έκδοση είναι μία πολύ διαφορετική κατασκευή. Δεν ξέρω αν η ρύθμιση του Lightstrike Pro έχει αλλάξει, οπότε θα εστιάσω στο προφανές, δηλαδή την γεωμετρία της σόλας. Πουθενά η περιοχή του midfoot δεν έχει ενιαίο κομμάτι αφρού, σχηματίζοντας κενά, γωνίες και ασυμμετρίες. Ως αποτέλεσμα, υπάρχουν πολλά σημεία που φορτίζονται “τοπικά” και ανεξάρτητα από την υπόλοιπη σόλα. Έτσι, η συμπίεση εκεί είναι πολύ πιο εύκολη και βαθειά, δίνοντας τελικά ένα πολύ πιο μαλακό πάτημα από πριν. Ή για να ακριβολογούμε, ένα αντικειμενικά μαλακό πάτημα. Ακόμη και στο σημείο επάνω από τα rods, ο αφρός μπορεί να δουλέψει και ανάμεσά τους, αντί να τερματίσει, όπως θα γινόταν με μία ενιαία πλάκα. Εν ολίγοις και πάντα κατά την δική μου αντίληψη, η αίσθηση δεν έχει την παραμικρή σχέση με το πρώτο Adios Pro.\nΣτο πίσω μέρος παραμένει σχετικά πιο σφιχτό, όπως και στά δάχτυλα, πράγμα που όμως είναι απαραίτητο για να περάσεις την δύναμη κατά το toe off. Σε κάθε περίπτωση όμως, το μεσαίο τμήμα είναι αυτό που χαρακτηρίζει και επηρεάζει την συνολική αίσθηση.\nΤο μεγάλο “κόψιμο” στην καμάρα, αλλά και το άνοιγμα στην εξωτερική πλευρά, μειώνουν την ακαμψία στην περιοχή και δίνουν μια κάποια φυσικότητα στο transition. Μαζί με την ανεξάρτητη λειτουργία των rods (που κατά τ’ άλλα δεν αντιλαμβάνεσαι την παρουσία τους) κάνουν το παπούτσι πολύ πιο φιλικό και εύκολο από πριν. Προφανώς και παραμένει η στοχευμένη ακαμψία που απαιτεί ένα racer, απλά επιτρέπει στην κίνηση του ποδιού κάποιες παραπάνω μοίρες. Κι αυτό το καταλαβαίνεις όταν πας πιο αργά.\nΚατά την άποψή μου, το κύριο μειονέκτημα του Adios Pro 1 ήταν η σχεδίαση του rocker. Ξεκινούσε πολύ μπροστά, σχεδόν στα δάχτυλα, με αποτέλεσμα να μην εμπλέκεται στο transition και να μην το βοηθάει. Έπρεπε να εξαντλήσεις το μήκος της σόλας για να το εκμεταλλευτείς, ενώ συγχρόνως απαιτούσε συγκεκριμένο form και ταχύτητα. Πλέον, το σήκωμα στο forefoot ξεκινάει πολύ πιο νωρίς, είναι ομαλότερο και δουλεύει ακόμη και σε μέτριους ρυθμούς. Νοιώθεις ότι σε ρίχνει προς τα εμπρός, ακόμη κι αν δεν φτάσεις μέχρι την άκρη των δαχτύλων σου.\nΛόγω της μεγαλύτερη συμπίεσης του αφρού, το παπούτσι έχει ξεκάθαρα και περισσότερη επιστροφή ενέργειας. Η νέα γεωμετρία αναδεικνύει τα χαρακτηριστικά του Lightstrike Pro, ο οποίος εδώ δικαιολογεί εμφανέστερα τον όρο “super foam”. Έχει το cushioning, έχει το χαμηλό βάρος κι έχει κι ένα bouncy πάτημα. Ήπιο μεν αλλά σίγουρα το αντιλαμβάνεσαι.\nΑυτό που με εντυπωσίασε με το Adios Pro 2, είναι ότι μπορεί να λειτουργήσει σχεδόν και ως προπονητικό, χωρίς να είναι δύστροπο ή να σου αλλάζει την μηχανική. Ναι μεν είναι συνολικά άκαμπτο, όμως η μεταταρσοφαλαγγική άρθρωση μπορεί να καμφθεί μέσα στον αφρό ικανοποιητικά. Κι όπως ανέφερα και παραπάνω, η “γλυπτική” της σόλας αφήνει κάποια περιθώρια και κατά τον εγκάρσιο άξονα. Βέβαια, αυτό δεν είναι σε όλες τις περιπτώσεις καλό, όπως θα δούμε παρακάτω. Όπως και να ‘χει, το παπούτσι έχει ένα μεγαλύτερο εύρος χρήσης, όχι μόνο σε σχέση με το original, αλλά και με άλλα distance racers.\nΕύλογα κάποιος θα αναρωτηθεί γιατί να είναι σημαντικό κάτι τέτοιο για ένα καθαρά racing παπούτσι. Οι λόγοι είναι αρκετοί. Κατ’ αρχάς, οι δρομείς έχουν πάψει πλέον να κρατούν τα μοντέλα της κατηγορίας αυτής αποκλειστικά για αγωνιστική χρήση. Τα φορούν και σε πιο απαιτητικές προπονήσεις ή ακόμη και σε μεγάλα τρεξίματα για να διατηρούν τα πόδια τους πιο φρέσκα. Αν λοιπόν μιλήσουμε για προοδευτικά, εναλλασσόμενα ή fartlek τρεξίματα, αυτά περιλαμβάνουν και πιο αργούς ρυθμούς, όπου το παπούτσι δεν θα πρέπει να σε κουράζει. Το ίδιο ισχύει και για τα long runs. Το κυριότερο όμως είναι πως ακόμη και τον μαραθώνιο, ο μέσος ερασιτέχνης τον τρέχει περίπου σε ρυθμό easy run. Οπότε το παπούτσι πρέπει να μπορεί να υποστηρίξει μία πιο “αργή” μηχανική. Και το Adidas είναι τέτοιο.\nΑνεβάζοντας ρυθμούς, όλα τα χαρακτηριστικά του μοντέλου ενισχύονται, πάντα όμως κοντρολαρισμένα. Το cushioning σφίγγει ελαφρώς και το rocker σε προωθεί προς τα εμπρός ευκολότερα. Δεν έχει σε καμμία περίπτωση το aggressiveness π.χ. του Endorphin Pro, του Metaspeed Sky ή ακόμη και του προκατόχου του, αν όμως δεν είσαι πραγματικά γρήγορος και ικανός, αυτό τελικά είναι μάλλον καλό. Λίγοι έχουν το efficiency που απαιτεί μία πολύ επιθετική σόλα κι αυτός είναι ίσως κι ο λόγος που αρκετοί elite της Adidas βλέπουμε να προτιμούν ακόμη το v1.\nΤρέχοντας λοιπόν πιο γρήγορα, μεταφέρεις το πάτημα και λίγο πιο μπροστά, παίρνοντας το πολύ cushioning του midfoot και αμέσως μετά την φαρδιά και σταθερή βάση του forefoot. Ακόμη και τις φορές που επίτηδες πατούσα με όλη την φτέρνα, το transition δεν είχε κάποια αίσθηση “σκαλοπατιού”, όπως θα περίμενε κανείς από το κενό στην καμάρα. Ούτε και το σημείο ενέτεινε τον πρηνισμό μου. Στρωτό, εύκολο, ξεκούραστο και αρκετά αποδοτικό. Ο χαρακτήρας του είναι περισσότερο cruising, ιδανικός κατ’ εμέ κάπου γύρω από το κατώφλι. Μετά αρχίζει να γίνεται κάπως ασαφές και να δείχνει τον όγκο του. Το ανάποδο από το την πρώτη έκδοση δήλαδή, όπου η στιβαρότητα της σόλας το έκανε αρκετά πιο responsive.\nΕπειδή πολλοί θα έχουν στο μυαλό τους και τις σχετικές συγκρίσεις, το Adios Pro δεν είναι τόσο χαρακτηριστικά ευγενικό με τα πόδια, όσο ο ZoomX για παράδειγμα. Σαφώς και έχεις πλεονέκτημα έναντι των πιο παραδοσιακών αγωνιστικών, δεν σου αφήνει όμως την αίσθηση ότι έχεις τρέξει λιγότερα χιλιόμετρα ή με μικρότερη ένταση. Να σημειώσω ότι εσκεμμένα ανέφερα το μοντέλο και όχι τον αφρό και ο λόγος είναι ο εξής: εδώ και περίπου ένα μήνα τρέχω με το Prime X και η κατάσταση που διατηρεί τα πόδια μου ή η κόπωση μετά, είναι ίσως αντίστοιχη με αυτή των μοντέλων της Nike που φορούν Pebax. Βέβαια εκεί έχουμε 10 ολόκληρα χιλιοστά επιπλέον Lightstrike Pro. Θα τα πούμε όμως σύντομα και γι’ αυτό.\nΠηγαίνοντας τις συγκρίσεις λίγο παραπέρα, το μοντέλο της Adidas μοιάζει πιο συμβατικό από κάποια άλλα της κατηγορίας. Παρότι είναι ένα τρομερά easy going αγωνιστικό, δεν νοιώθεις ότι σου δίνει αυτή την “μηχανική βοήθεια” που έχουμε αναφερθεί σε άλλες περιπτώσεις. Δεν ξέρω αν αυτό έχει να κάνει με την συμπεριφορά των rods έναντι της πλάκας ή το ότι ο Lightstrike Pro δεν έχει τόσο πολύ rebound. Πιθανώς να οφείλεται και στα δύο. Λείπει όμως αυτή η “effortless” αίσθηση που βλέπουμε αλλού, λες και το παπούτσι σε πάει μόνο του. Ούτε και θα σου δώσει το κάτι παραπάνω, όταν τα πράγματα αρχίσουν να δυσκολεύουν.\nΑσχέτως των δύο προηγουμένων παραγράφων, το Adios Pro 2 είναι συνολικά ένα αναμφισβήτητα ικανό και απολαυστικό παπούτσι. Είναι όμως κατάλληλο για όλους; Όχι απόλυτα, καθώς η σχεδίαση έχει κάποιες ιδιαιτερότητες.\nΤόσο σχέση με το v1, όσο και γενικότερα, υστερεί σε σταθερότητα. Κι ενώ το χαρακτηριστικό αυτό πάντα το σχετίζουμε με τον πρηνισμό, εδώ αφορά την αντίθετη περίπτωση. Κατ’ αρχάς, η φτέρνα είναι κι εδώ ανασηκωμένη (heel bevel) κι έχει και το λοξό σκάψιμο στην εξωτερική της πλευρά, δίνοντας σαφή κατεύθυνση κατά την προσγείωση. Αυτό είναι κάτι που εξυπηρετεί όποιον πρηνίζει, αφού κρατάει σε μία πιο ουδέτερη θέση το πέλμα. Αν όμως υπτιάζεις, σίγουρα σου το εντείνει. Και στις δύο συνθήκες όμως, αν κάποιος πατάει πολύ πίσω, υπάρχει μία αρχική αστάθεια.\nΣτην πρώτη έκδοση είχαμε ακριβώς την ίδια σχεδίαση αλλά το υπόλοιπο μέρος της σόλας μέχρι μπροστά, ήταν συμπαγές και με εντελώς κάθετα πλαϊνά. Στο v2 αντιθέτως, αμέσως μετά το bevel (πάντα στην εξωτερική πλευρά), ακολουθεί το κενό μεταξύ των δύο στρώσεων της σόλας. Συγχρόνως, στο σημείο εκείνο το επάνω μέρος της είναι φαρδύτερο από το κάτω και προεξέχει. Ως εκ τούτου, η συμπίεση γίνεται ακόμη ευκολότερη.\nΚι επειδή μάλλον αυτά δεν αρκούσαν, στο εμπρόσθιο τμήμα η σόλα είναι αρκετά λεπτύτερη εξωτερικά απ’ όσο εσωτερικά.\nΣε περιπτώσεις λοιπόν εγγενούς υπτιασμού ή βιομηχανικής με μεγαλύτερη φόρτιση στην εξωτερική πλευρά του πέλματος (όπως σε πάρα πολλούς αθλητές), η γεωμετρία του μοντέλου είναι πολύ πιθανό να μην ταιριάξει ή και να δημιουργήσει πρόβλημα. Προσωπικά, καθώς πρηνίζω αρκετά, ο σχεδιασμός αυτός με εξυπηρετεί. Αντισταθμίζει το softness της σόλας και το κενό στην καμάρα, χαρακτηριστικά που κανονικά θα οδηγούσαν σε μεγαλύτερο ρολάρισμα του ποδιού μου προς τα μέσα. Όταν όμως πατούσα επίτηδες προς την εξωτερική πλευρά ή σε γρηγορότερους ρυθμούς, όπου το πάτημά μου μεταφέρεται από μόνο του προς τα εκεί, ένοιωθα τον αφρό να τερματίζει. Δεν ήταν μόνο η αστάθεια που προκαλείτο, αλλά αισθανόμουν και ένα πιάσιμο στους περονιαίους μετά την προπόνηση. Εικάζω ότι είχε να κάνει με το συγκεκριμένο χαρακτηριστικό του Adios. Σε κάθε περίπτωση, είναι κάτι που πρέπει να λάβει υπ’ όψιν του κάποιος με ανάλογη μηχανική τρεξίματος.\nΔεξιά, το εσωτερικό πλαϊνό και αριστερά, το εξωτερικό.\nΣυγκρίνοντας την σόλα των δύο εκδόσεων, θα μπορούσε κανείς να πει ότι το v1 ήταν κάποιο πρωτότυπο ή ότι το δεύτερο είναι το v3. Τόσο πολύ απέχουν μεταξύ τους τα δύο μοντέλα. Η Adidas τόλμησε μία σχεδίαση, αμφιλεγόμενη εκ πρώτης, η οποία τελικά παίρνει το μέγιστο από τις δυνατότητες του Lightstrike Pro. Κι είναι σημαντικό το ότι πλέον η σειρά είναι πιο “προσιτή” και στον μέσο δρομέα, από πλευράς μηχανικής και ταχύτητας.\nΈχω τρέξει περίπου 100 χιλιόμετρα με το παπούτσι, στα περισσότερα είδη προπονήσεων, και ήταν παντού ικανό και διασκεδαστικό. Κάτι που με το original ένοιωθα μόνο πηγαίνοντας γρήγορα. Δεν είναι τέλειο, αφού έχει κάποια θέματα σταθερότητας που πρέπει να λύσει, ακόμη κι έτσι όμως, θεωρώ ότι όλοι θα βρουν αυτό το “special” που περιμένεις από την συγκεκριμένη κατηγορία.\nnaftony\t 14 Ιανουαρίου 2022, 09:11\nΠιο πλήρες το review δεν νομίζω ότι μπορεί να γίνει, τερμάτισε !! Αν κατάλαβα καλά από τα μέχρι τώρα σχόλια, αξίζει να δώσει κάποιος 30 (προς το παρόν) ευρώ παραπάνω για το prime X, εκτός αν χάνει πολύ σε σταθερότητα\nEchetlos\t 14 Ιανουαρίου 2022, 09:25\n@tonykyr Να ‘σαι καλά, Αντώνη! 🙂\nΓράφω στο τέλος ότι με το ΑΡ2 παίρνεις τα μέγιστα από τον Lightstrike Pro αλλά είναι μάλλον λάθος η πρόταση.\nΤα μέγιστα τα παίρνεις, με διαφορά μάλιστα, από την συγκεκριμένη γεωμετρία και 50mm σόλας. Το Prime X δηλαδή.\nΜε 25% επιπλέον αφρό παίρνεις 40% καλύτερο παπούτσι! Αν δεν ετίθετο θέμα κανονισμών, αυτό θα ήταν το αγωνιστικό μαραθωνίου της Adidas. Πάντα βέβαια με την προϋπόθεση ότι θα μπορέσεις να το “ισορροπήσεις”, κάτι που δεν είναι δεδομένο.\npseiras\t 14 Ιανουαρίου 2022, 12:33\nΚαταπληκτικό review όπως πάντα και σε ευχαριστούμε.\nΜια ερώτηση , κάποιος με midfoot πάτημα που βολεύεται με παπούτσια που έχουν “ψωμί” σε αυτό το σημείο , θα του έκανε το AP2 ή κάνει “σκαλοπάτι” στο transition?\nsotosdiam\t 14 Ιανουαρίου 2022, 13:02\nΘα συμφωνήσω με τον @tonykyr σε σχέση με την ποιότητα του review, και έχω διαβάσει και δει ό,τι έχει κυκλοφορήσει σε σχέση με το παπούτσι.\nΝομίζω ότι πρέπει κάποιος να μιλήσει στους σχεδιαστές της Adidas (τελευταία είναι active στα social and non social media ο Nick Roché, global product manager για τη σειρά adizero) για την έννοια του μέτρου. Θαρρεί κανείς ότι πηγαίνουν από το ένα άκρο στο άλλο. Ένα ενιαίο κομμάτι-κούτσουρο αφρού στο ένα παπούτσι, μια σπουδή στην γλυπτική αφρού χωρίς κανένα πρακτικά flat σημείο στο άλλο. Και το βλέπεις αυτό τόσο από το AP1 στο AP2, όσο και από το AP2 στο Boston 10/Adios 6. Όλα αυτά τα παπούτσια πιθανότατα θα ωφελούνταν από κάποιες, μετρημένες, πτυχώσεις.\nΓια το AP2 θα ήθελα να δω περισσότερες έρευνες σε σχέση με running economy. Ο Dustin Jubert (labratrundown) δεν έβγαλε μεγάλη βελτίωση, αλλά είχε μόνο τον εαυτό του ως πειραματόζωο. Αθλητές που τα φορούν σε αγώνες πηγαίνουν καλά, αλλά αυτό μπορεί να μην σημαίνει και κάτι.\nEchetlos\t 14 Ιανουαρίου 2022, 13:41\n@pseiras Όχι, Κώστα, δεν το καταλαβαίνεις το κόψιμο στο σημείο. Έτσι κι αλλιώς υπάρχει σεβαστή ποσότητα αφρού μέχρι να φτάσεις στο κενό. Ίσως μόνο αν έχεις το μυαλό σου εκεί και πάλι όμως δεν ενοχλεί καν.\nEchetlos\t 14 Ιανουαρίου 2022, 13:56\n@sotosdiam Όντως η Adidas δείχνει μια διάθεση για επικοινωνία, με τον Roché από δω κι από κει, απλά μοιάζουν κάπως με δελτίο τύπου οι απαντήσεις του. Δεν θα μπορούσε κι αλλιώς βέβαια, θα μου πεις…\nΚι εγώ αρχικά πίστευα ότι κάτι θα βραχυκυκλώνει με όλο αυτό το overengineering, Σωτήρη, είναι όμως πολύ στρωτό και ομαλό το transition τελικά. Πιθανώς να μην υπήρχε κι άλλος τρόπος να μαλακώσει το πάτημα. Ίσως να μην παίρνει πολύ πείραγμα ο L-Pro στην πυκνότητά του. Υποθέτω ότι το σκάψιμο στα πλαϊνά, όπως π.χ. στο Novablast 1, θα το έκανε ακόμη ασταθέστερο με 4cm στην φτέρνα.\nΩραίες είναι οι μετρήσεις του Jubert αλλά δεν μπορείς να τις γενικεύσεις, δυστυχώς.\ntazi\t 14 Ιανουαρίου 2022, 23:19\ngiorgosgr\t 15 Ιανουαρίου 2022, 18:00\nΜπράβο Νίκο ωραία παρουσίαση , φέτος θα βγουν πολύ καλά παπούτσια , περιμένω κι άλλες αναλυτικές κριτικές .\nEchetlos\t 15 Ιανουαρίου 2022, 18:27\n@giorgos-grig Thanks, Γιώργο!\nΈρχονται Deviate Elite και Prime X. Κι είναι και κανένα 6μηνο τα Liberate και Velocity που περιμένουν να πάρουν σειρά αλλά μ’ έχει φάει η μουργέλα…\ngiannis d\t 1 Απριλίου 2022, 06:37\nσεβαστη η προσπαθεια της adidas αλλα οταν εχεις απεναντι σου vaporfly …ειναι δυσκολα τα πραγματα\nNestoras Katsios\t 1 Απριλίου 2022, 08:34\nΤο συγκεκριμενο παπουτσι το εχω τρεξει καμμια 70αρια χιλιομετρα, και εχω 2 παρατηρησεις: 1ον στα πολυ γρηγορα κομματια ένιωθα να με απογειωνει, οσο ταχυτερα έτρεχα οσο έσπρωχνε και 2ον στα medium long που το χρησιμοποίησα, ανεβαζε θερμοκρασια μετα το 15ο χμ, στο εμπρος μερος της πατουσας εκει που ενωνονται τα δαχτυλα, σαν να θερμαινοταν η σολα απο τις τριβες, σε σημειο μαλιστα που ηταν ενοχλητικο να τρεχω μετα το 20ο χμ. Κατι τετοιο δεν ειχα με τα vaporfly.\ngiannis d\t 1 Απριλίου 2022, 18:03\nεπισης μια περιεργη αισθηση με drop 10 …ηταν λες κ πατουσα με 4αρι !!!


Οι επιφυλακτικοί επενδυτές έχουν «φάει πολύ ξύλο» τους τελευταίους δέκα μήνες στοιχηματίζοντας σε sell-off\n08.03.2021 - 22:33\nWall Street: Η Boeing «απογειώνει» τον Dow Jones\nΙσχυρή άνοδος σήμερα στο Χρηματιστήριο της Νέας Υόρκης καθώς οι επενδυτές «υποδέχονται» την έγκριση από την Γερουσία του νέου πακέτου τόνωσης της οικονομίας.\nΗ Γερουσία ενέκρινε το Σάββατο το πακέτο ύψους 1,9 τρισ. δολαρίων, ανοίγοντας το δρόμο για παράταση των επιδομάτων ανεργίας, έναν ακόμη γύρο επιταγών βοήθειας προς τους πολίτες και ενίσχυση των τοπικών κυβερνήσεων.\nΟ Τζο Μπάιντεν αναμένεται να το υπογράψει το νόμο στις 14 Μαρτίου.\nΟ Dow Jones είχε άνοδο 635 μονάδων (2,02%) στο ρεκόρ των 32.132 μονάδων, με ισχυρά κέρδη στους κλάδους των χρηματοοικονομικών, της βιομηχανίας και των πρώτων υλών.\nΟ S&P 500 είχε κέρδη σχεδόν 1% όμως ο Nasdaq υποχωρούσε 0,6% καθώς συνεχίζεται το κύμα πωλήσεων σε μετοχές που είχαν εκτοξευτεί το τελευταίο διάστημα


Anthyllis - Βιολογικό Οικολογικό Καθαριστικό Προσώπου | Organic Brands\nμε βιολογικό εκχύλισμα από φλούδες φρέσκων κόκκινων σταφυλιών\nΑπαλό καθαριστικό για το πρόσωπο με Phytocomplex από Κόκκινα σταφύλια.\nΤο καθαριστικό προσώπου Anthyllis βασισμένο σε φυσικά καθαριστικά και οργανικά εκχυλίσματα, είναι ιδιαιτέρως κατάλληλο για την υγιεινή ενός ευαίσθητου δέρματος όπως το δέρμα προσώπου σας.\nΠεριέχει βιολογικό εκχύλισμα από τις φλούδες φρέσκων κόκκινων σταφυλιών που είναι πλούσια σε προανθοκυανιδίνες, πολυφαινόλες, κατεχίνες και γαλλικό, που έχουν υψηλή αντιοξειδωτική δράση. Η δράση αυτή ενισχύεται από την παρουσία ενός οργανικού εκχυλίσματος φραγκοστάφυλου.\nΕίναι αρωματισμένο με ένα μείγμα από φυσικά αιθέρια έλαια με επικρατούσα οσμή Rose Milk.\nΕίναι πιστοποιημένο από την ICEA ως "Οικολογικό βιολογικό καλλυντικό" - Πιστοποιητικό Αρ. 112 BC 050.\nΕλεγμένο για τη περιεκτικότητα σε νικέλιο, χρώμιο και κοβάλτιο.\nΧωρίς SLES, SLS και χρωστικές όπως απαιτείται από τον οργανισμό ICEA.\nΡίξτε λίγη ποσότητα στα χέρια σας και πλύνεται καλά το πρόσωπο σας.\nΝερό, Κοκαμιδοπροπυλική Βεταΐνη, Λαυρυλοσαρκοσινικό Νάτριο, Καπρυλύλ / Καπρύλ Γλυκοζίτη, Χλωριούχο Νάτριο, Υδρολυμένη Φλούδα Grape Fruit*, Εκχύλισμα Φύλλων Ribes Nigrum*, Γλυκερίνη, Γαλακτικό Οξύ, Άρωμα**, Φαινοξυαιθανόλη, Βενζοϊκό Οξύ, Δεσυδροοξικό Οξύ.\n** Βασισμένο σε φυσικά αιθέρια έλαια, χωρίς αλλεργιογόνα.\nThe Organic Pharmacy - Καθαριστικό Προσώπου με Μέντα / Peppermint Facial Wash\nΑπαλός Καθαρισμός με Αντιβακτηριδιακή Δράση με Μέντα, Τεϊόδεντρο & Ευκάλυπτο! 100ml


Φροντίδα Ηλικιωμένων: Αναζήτηση Επαγγελματιών | Nannuka, σελιδα 15\nΕννεαετή εμπειρία στην φροντίδα ηλικιωμένων ως care assistant σε γηριατρικές κλινικές του εξωτερικού. Άριστη Γνώση βοηθητικής ιατρικής παρακολούθησης , μετρήσει πίεσης , μέτρηση σακχάρου, δυνατότητα ενέσιμης φαρμακευτικής αγωγής. Άριστη γνώση σχετικά με ολοκληρωμένη φροντίδα ηλικιωμένων όπως μπάνιο ξύρισμα ,περιποίηση σώματος. Μασάζ κατά των ελκών κατακλίσεις. Περιποίηση ελκών κατάκλισης Προσωπική εκγύμναση ηλικιωμένων προσαρμοσμένες στις ανάγκες του κάθε ανθρώπου με μορφή κινησιοθεραπείας. Άριστη Γνώση στην φροντίδα ακρωτηριασμένων ατόμων. Καλή Γνώση ...\nΕννεαετή εμπειρία στην φροντίδα ηλικιωμένων ως care assistant σε γηριατρικές κλινικές του εξωτερικού. Άριστη Γνώση βοηθητικής ιατρικής παρακολούθησης , μετρήσει πίεσης , μέτρηση σακχάρου, ...


Κωστής Ταξιδεύων: Πάσχα στο χωριό\n«Είναι ο τίτλος ενός βιβλίου του Αντώνη Σουρούνη. Είναι και η Ανάσταση. Και του Χριστού, αλλά και της φύσης. Ίσως η Ανατροπή. Μια Ανατροπή που δεν έρχεται ποτέ, αλλά γιορτάζεται κάθε χρόνο. Και γίνεται κι αυτή προσδόκιμη γιορτή.\nΑπό τότε που θυμάμαι, θυμάμαι την ελπίδα, λες και είναι το απαραίτητο αξεσουάρ της εικονικής ζωής μας. Ανάσταση φαίνεται δεν είναι το φαίνεσθαι, αλλά το είναι.\nΠοιός νοιάζεται για το είναι;»\nΑυτά έλεγε ο Οδυσσέας, στο κάθισμα του συνοδηγού κι εγώ οδηγούσα βραδυπορώντας στα παιδικά μου χρόνια. Πλησιάζαμε στο χωριό. Θα ανοίγαμε το πατρικό μου σπίτι και θα κάναμε Πάσχα μετά από χρόνια στο χωριό. Η Όλγα και η Βίκυ στο πίσω κάθισμα, μάζευαν παπαρούνες με τα μάτια τους. Είχαμε αναλύσει όλη την επικαιρότητα στη διαδρομή και δεν καταλήξαμε πουθενά. Εκτός απ’ την ελπίδα.\nΗ ανεργία τσάκιζε τη ραχοκοκαλιά της κοινωνίας, τους νέους ανθρώπους τους εξόριζε, μεσήλικες τους έριχνε κάτω, καταντήσαμε χώρα γερόντων, είπε η Όλγα.\nΔεν εννοείς εμάς, της είπε ο Οδυσσέας. Εγώ δεν μιλούσα. .\nΚαι οι τέσσερις ήμασταν άνεργοι. Θα μοιραζόμασταν το επίδομα. Μεσημέρι Μεγάλης Τετάρτης. Φύγαμε πρωί απ’ την Αθήνα.\nΑπέραντα οργωμένα χωράφια και πράσινα στάχια ο Θεσσαλικός κάμπος. Η παιδική μου ζωγραφιά. Και παπαρούνες κόκκινες, κατακόκκινες στην άκρη της ασφάλτου.\nΑχίλειον, Αμπελιά, Νεράιδα, Πολυδάμιον, Ερέτρια, διάσπαρτα μικρά χωριά μέσα στον κάμπο, στις ρίζες των μικρών βουνών, στις πλαγιές, αγροτικά μηχανήματα, άλογα, κοπάδια, σκυλιά που γαύγιζαν τα αυτοκίνητα. Πρόβαλε το χωριό στο τέλος του δρόμου. Πάντα φαίνεται στο τέλος επανέρχεται η αρχή. Και ο Αη Γιώργης στην κορυφή, σαν φύλακας άγγελος με το κοντάρι του να σκοτώνει τον δράκο. Σωπαίναμε, να αρμέξουν τα μάτια μας. Φως, ορίζοντας, Άνοιξη.\nΤο σπίτι πέτρινο, μικρό, δυό δωμάτια και μια κουζίνα, το συγύρισε η θεία Ουρανία που κρατάει το κλειδί. Οι γονείς ανήμποροι πια έμειναν στην Αθήνα.\nΜε τον Οδυσσέα και τη Βίκυ, γνωριστήκαμε στις πορείες, ήμασταν αγανακτισμένοι. Από τότε γίναμε ζευγάρια κολλητά. Τα παιδιά μας μετά τις σπουδές είχαν φύγει από την Ελλάδα. Γενικά τα παιδιά μας φεύγουν απ΄ την Ελλάδα. Έρχονται όμως οι ξένοι και αγοράζουν Ελλάδα.\nΩ γλυκύ μου έαρ, είπε ο Οδυσσέας, πόσα παιδιά πεθαίνουν κάθε μέρα, απλώνοντας τα χέρια στη φύση. Οι αμυγδαλιές ήταν ανθισμένες στην αυλή με τα πρώτα φυλλαράκια. Το χορτάρι τρυφερό, δροσερό πράσινο. Το κάστρο ήταν εκεί, το γήπεδο γεμάτο αγκάθια, το τούρκικο κονάκι μισογκρεμισμένο, η έρημη πλατεία, το κλειστό σχολείο, το κλειστό παντοπωλείο, το παλιό μονοπώλιο, η βρύση στην άκρη του χωριού είχε αρκετό νερό, -δυό αγελάδες μόνες τους έπιναν στην κοπάνα, σε μια κούνια της παιδικής χαράς μια μαμά με το κοριτσάκι της, ένας μανάβης με την ντουντούκα του, μια γιαγιά καθόταν στη βεράντα της…\nΟι άνθρωποι που ήταν;\nΈφυγαν τόσοι απ’ τη ζωή, είπε η θεία Ουρανία. Οι περισσότεροι ζουν στις πόλεις. Αν έρχονται Χριστούγεννα και Πάσχα.\nΉμουν ένας απ’ αυτούς. Τουρίστας στο χωριό μου. Εσωτερικός μετανάστης.\nΤώρα ένας άνεργος, που γύρισα στα παιδικά μου χρόνια.\nΗ καμπάνα του Αη Γιώργη, Μεγάλη Τετάρτη απόψε..\nΉμουν επτά χρονών, ο πατέρας ήρθε ανήσυχος στο σπίτι, δεν θα βγείτε έξω στους δρόμους αύριο, κηρύχτηκε στρατιωτικός νόμος, μας είπε…Απέναντι στο βουνό έγραψαν « Ελλάς Ελλήνων Χριστιανών, Ζήτω η επανάστασις»\nΠέρασαν σχεδόν πενήντα χρόνια από τότε…Η Βίκυ είχε μαζί της την κιθάρα της, την πήρε και άρχισε να τραγουδάει…Εμείς ακολουθήσαμε, μέχρι αργά.\nΉταν γλυκιά ανοιξιάτικη η βραδιά, αφεθήκαμε στη αυλή, Μεγάλη Πέμπτη αύριο.\nΑναρτήθηκε από Κωστής Ταξιδεύων στις 1:10 μ.μ.


Παράλια Γέρακας - Cactus Hotel\nΟ Γέρακας θεωρείται μία από τις πιο ελκυστικές παραλίες της Ζακύνθου για τα γαλαζοπράσινα νερά και τα μοναδικά αξεπέραστα χαρακτηριστικά. Βρίσκεται 18 χλμ. Νότια της πόλης της Ζάκυνθου και προσφέρει καταφύγιο για την απειλούμενη θαλάσσια χελώνα Caretta-Caretta. Η αμμουδερή παραλία του Γέρακα είναι πολύ δημοφιλής για κολύμπι και ηλιοθεραπεία. Είναι πραγματικά ένας μεγάλος όρμος με κρυστάλλινα νερά και χρυσή άμμο. Ορισμένοι βραχώδεις σχηματισμοί είναι διάσπαρτοι στην ακροθαλασσιά και προσφέρουν μια αίσθηση προστασίας και απομόνωσης. Η παραλία του Γέρακα είναι ένα από τα ωραιότερα δείγματα του μαγευτικού τοπίου και της φυσικής ομορφιάς που χαρακτηρίζουν το νησί της Ζακύνθου. Υπάρχει δωρεάν πάρκινγκ πριν ακολουθήσετε το μονοπάτι προς αυτή την ειδυλλιακή παραλία.\nμια φανταστική παραλία με μόνο μερικές ξαπλώστρες .χωρίς μπαρ και καφέ μόνο ένας όμορφο κόλπος με υπέροχη άμμο . Κατάλληλη για οικογένειες


Fake Book: Κροίσος συνδικαλιστής με βίλα 2,5 εκατομμυρίων ευρώ!!\nΚροίσος συνδικαλιστής με βίλα 2,5 εκατομμυρίων ευρώ!!\nΤον χτύπησε όμως η κρίση και...πουλάει\nΗ κρίση φαίνεται ότι χτύπησε και τον Έλληνα κροίσο - συνδικαλιστή, ο οποίος έφθασε στο σημείο να ψάχνει αγοραστή για τη βίλα των 587 τ.μ. στο Πανόραμα της Βούλας. Είναι ευάερη, ευήλια και διαθέτει πισίνα.\nΑυτά είναι μερικά από τα πλεονεκτήματα της οικίας που διαφημίζει το μεσιτικό γραφείο, το οποίο ανέλαβε την εκτίμηση της εμπορικής της αξίας.\nΌμως, στη συγκεκριμένη περίπτωση, ο ένας εκ των εμπλεκομένων είναι πασίγνωστος συνδικαλιστής μεγάλης Δ.Ε.Κ.Ο. και ο δεύτερος υπάλληλος στην ίδια επιχείρηση.\nΟι ιδιοκτήτες του ακινήτου ζήτησαν και πήραν την εκτίμηση ενός μεσιτικού γραφείου, σύμφωνα με την οποία η εμπορική αξία της βίλας ορίζεται στα 2,5 εκατ. ευρώ, ενώ φυσικά εκείνοι το είχαν «χτυπήσει» με το ¼ της τιμής.\nΤο δεύτερο μέρος του ρεπορτάζ, που αφορά στον ίδιο συνδικαλιστή, ασχολείται με γραφείο που διατηρεί στο κέντρο της Αθήνας, στου οποίου το κουδούνι αναγράφεται το όνομα της Δ.Ε.Κ.Ο. όπου εργάζεται, ωστόσο η διοίκηση της συγκεκριμένης Δ.Ε.Κ.Ο. απαντά επισήμως στην εκπομπή ότι δεν έχει στην ιδιοκτησία της ούτε μισθώνει ακίνητο στη συγκεκριμένη διεύθυνση. Το περίεργο είναι ότι στην απάντησή του ο συνδικαλιστής λέει ότι το γραφείο ανήκει στην κόρη του!


Δημοτικό Σχολείο Κολυμβαρίου: 2014\nΑναρτήθηκε από Dimotiko Kolymbari στις 11:12 μ.μ.\nΑναρτήθηκε από Dimotiko Kolymbari στις 9:15 π.μ.\nΑΠΟ ΤΟΝ ΚΑΘΑΡΙΣΜΟ ΠΑΡΑΛΙΑΣ ΚΟΛΥΜΒΑΡΙΟΥ ΜΕ ΑΦΟΡΜΗ ΤΗΝ ΠΑΓΚΟΣΜΙΑ ΗΜΕΡΑ ΠΕΡΙΒΑΛΛΟΝΤΟΣ 5 ΙΟΥΝΙΟΥ 2014 ΜΕ ΤΟ Κ.Π.Ε. ΒΑΜΟΥ\nΑναρτήθηκε από Γερακάκη Μαρία\nΑναρτήθηκε από Dimotiko Kolymbari στις 3:33 π.μ.\nΑΠΟ ΤΗ ΣΥΜΜΕΤΟΧΗ ΚΑΙ ΒΡΑΒΕΥΣΗ ΤΟΥ ΣΧΟΛΕΙΟΥ ΜΑΣ ΣΤΗΝ ΕΚΔΗΛΩΣΗ\n"ΠΑΙΔΙΚΗ ΕΚΦΡΑΣΗ ΚΑΙ ΔΗΜΙΟΥΡΓΙΑ"\nΤΟΥ ΝΑΥΤΙΚΟΥ ΜΟΥΣΕΙΟΥ ΚΡΗΤΗΣ.\nΑναρτήθηκε από Dimotiko Kolymbari στις 3:02 π.μ.\nΤο πρόγραμμα της γιορτής για τη λήξη του σχολικού έτους 2013-2014 θα το βρείτε εδώ\nΑναρτήθηκε από Dimotiko Kolymbari στις 4:35 π.μ.\nΜΑΘΗΤΙΚΟ ΣΥΝΕΔΡΙΟ ΤΩΝ ΔΗΜΟΤΙΚΩΝ ΣΧΟΛΕΙΩΝ ΚΟΛΥΜΒΑΡΙΟΥ - 9ου ΧΑΝΙΩΝ\nστην Ορθόδοξο Ακαδημία Κρήτης στις 11/5/2014 με θέμα\n"ΚΡΗΤΗ & ΕΥΡΩΠΗ"\nΑναρτήθηκε από Dimotiko Kolymbari στις 5:25 π.μ.\nΑΠΟ ΤΗΝ ΕΚΔΡΟΜΗ ΤΗΣ ΣΤ' ΤΑΞΗΣ ΣΤΗΝ ΑΘΗΝΑ\nΑναρτήθηκε από Dimotiko Kolymbari στις 6:55 π.μ.\nΑΠΟ ΤΗΝ ΕΚΔΗΛΩΣΗ - ΒΡΑΒΕΥΣΗ\nΤΗΣ ΤΑΙΝΙΑΣ ΤΟΥ ΣΧΟΛΕΙΟΥ ΜΑΣ\nΤην Τετάρτη 9 Απριλίου 2014 στην κατάμεστη αίθουσα του Συνεδριακού Κέντρου ,Γενικής Γραμματείας Μέσων Ενημέρωσης, έγινε η βράβευση των ταινιών μικρού μήκους που πήραν μέρος στον Πανελλήνιο Διαγωνισμό «Ένας πλανήτης μια ευκαιρία». Οι μαθητές της ΣΤ΄τάξης του Δημοτικού Σχολείου Κολυμβαρίου ήταν στην εκδήλωση με τους γονείς και τους δασκάλους τους. Κατέλαβαν την τρίτη θέση ανάμεσα σε 167 ταινίες – συμμετοχές.\nΣτην εκδήλωση ήταν παρών και ο Υφυπουργός Παιδείας κ. Γκιουλέκας. Η εκδήλωση συγκινητική, ανθρώπινη, ευρηματική που περιλάμβανε και προβολή των ταινιών έκλεισε με τον χορό των μαθητών του σχολείου του Κολυμβαρίου , « τα πέντε ζάλα», πεντοζάλι και η αίθουσα εκδηλώσεων σείστηκε από χειροκροτήματα. Η τρίτη θέση δίνει την ευκαιρία στην ταινία και στο σχολείο για υποψηφιότητα και συμμετοχή στο Φεστιβάλ ταινιών μικρού μήκους Δράμας.\nΑναρτήθηκε από Dimotiko Kolymbari στις 5:30 π.μ.\nΟΜΙΛΙΑ ΤΗΣ ΣΧΟΛΙΚΗΣ ΜΑΣ ΣΥΜΒΟΥΛΟΥ Κας ΓΕΡΟΥΚΗ\nΣΤΗΝ Ο.Α.Κ. ΣΤΙΣ 5/4/2014 ΣΤΙΣ 5 μ.μ.\nΟ Σύλλογος Γονέων και Κηδεμόνων του Δημοτικού Σχολείου Κολυμβαρίου σας προσκαλεί στην 3η επιστημονική ημερίδα που διοργανώνει σε συνεργασία με την Ορθόδοξη Ακαδημία Κρήτης το Σάββατο 5 Απριλίου στο συνεδριακό χώρο της Ο.Α.Κ. και ώρα 5.00 μ.μ.\nΘέμα της είναι: «Μεγαλώνω και μαθαίνω το σώμα μου και τις ανθρώπινες σχέσεις.»\nΟμιλήτρια είναι η Κα Γερούκη Μαργαρίτα, Εκπαιδευτικός με μεταπτυχιακές σπουδές στο τμήμα επιστημών της συμπεριφοράς και της υγείας και Σχολική Σύμβουλος Πρωτοβάθμιας, 4ης περιφέρειας Ν.Χανίων, όπου ανήκει και το δικό μας σχολείο.\nΗ παρουσία σας κρίνεται απαραίτητη γιατί το θέμα της σεξουαλικής διαπαιδαγώγησης προβληματίζει όλους μας.\nΦωτεινή Ζουριδάκη Γεωργία Πρεβενά\nΑναρτήθηκε από Dimotiko Kolymbari στις 1:44 π.μ.\nΑΠΟ ΤΗ ΒΡΑΒΕΥΣΗ ΤΟΥ ΜΑΘΗΤΗ ΤΗΣ ΣΤ' ΤΑΞΗΣ (ΕΠΑΙΝΟΣ)\nΣΕ ΔΙΑΓΩΝΙΣΜΟ ΜΕ ΘΕΜΑ "ΠΑΜΕ ΜΙΑ ΒΟΛΤΑ ΣΤΟ ΦΕΓΓΑΡΙ"\nΤΟΥ ΣΥΛΛΟΓΟΥ ΦΙΛΩΝ ΤΕΧΝΗΣ ΧΑΝΙΩΝ.\nΑναρτήθηκε από Dimotiko Kolymbari στις 1:37 π.μ.\nΗ ΣΥΜΜΕΤΟΧΗ ΤΟΥ ΣΧΟΛΕΙΟΥ ΜΑΣ ΣΤΗΝ\n"ΑΝΟΙΞΗ ΚΑΛΛΙΤΕΧΝΙΚΗΣ ΔΗΜΙΟΥΡΓΙΑΣ 2014"\nΤΟΥ ΔΗΜΟΥ ΧΑΝΙΩΝ.\nΥπεύθυνοι Εκπαιδευτικοί: Αθανασίου Λουκία , Ψαρρού Δήμητρα (δασκάλες εικαστικών)\nΑναρτήθηκε από Dimotiko Kolymbari στις 3:40 π.μ.\nΕΚΠΑΙΔΕΥΤΙΚΗ ΕΚΔΡΟΜΗ ΤΗΣ Β',Γ' Δ' ΤΑΞΗΣ ΣΤΟ ΜΟΥΣΕΙΟ ΕΘΝΙΚΗΣ ΟΜΑΔΑΣ ΠΟΔΟΣΦΑΙΡΟΥ ΚΑΙ ΣΤΗ ΔΗΜΟΤΙΚΗ ΒΙΒΛΙΟΘΗΚΗ ΣΤΙΣ 14/3/2014\nΑναρτήθηκε από Dimotiko Kolymbari στις 2:26 μ.μ.\nΗ ΒΡΑΒΕΥΜΕΝΗ ΤΑΙΝΙΑ ΜΙΚΡΟΥ ΜΗΚΟΥΣ\n" Τα 5 Ζάλα"\nΤΩΝ ΜΑΘΗΤΩΝ ΤΗΣ ΣΤ' ΤΑΞΗΣ ΤΟΥ ΣΧΟΛΕΙΟΥ ΜΑΣ\nΗ ταινία πήρε την 3η θέση στον 4ο Πανελλήνιο μαθητικό διαγωνισμό ταινιών μικρού μήκους, ανάμεσα σε 180 ταινίες από όλη την Ελλάδα.\nΗ βράβευση θα γίνει στις 9 Απριλίου 2014, στο Υπουργείο Παιδείας.\nΑναρτήθηκε από Dimotiko Kolymbari στις 7:29 π.μ.\n2η επιστημονική ημερίδα του\nΣύλλογου Γονέων και Κηδεμόνων\nτου Δημοτικού Σχολείου Κολυμβαρίου\nΟ Σύλλογος Γονέων και Κηδεμόνων του Δημοτικού Σχολείου Κολυμβαρίου, συνεχίζοντας την προσπάθεια ενημέρωσης για τα προβλήματα που ανησυχούν την οικογένεια αλλά και την κοινωνία γενικότερα, σας προσκαλεί στην 2η επιστημονική ημερίδα που διοργανώνει σε συνεργασία με την Ορθόδοξη Ακαδημία Κρήτης το Σάββατο 8 Μαρτίου, στο συνεδριακό χώρο της Ο.Α.Κ. και ώρα 5.00 μ.μ.\nΘέμα της είναι: «ΣΚΟΛΙΩΣΗ-ΚΥΦΩΣΗ σε παιδιά και εφήβους. Νεότερα δεδομένα σχετικά με τη διάγνωση και τη θεραπεία τους.»\nΟμιλητής είναι ο κος Καψαμπέλης Αλέξανδρος Φυσικοθεραπευτής(P.T), MSc Πανεπιστημίου Derby Μεγ.Βρετανίας, Accredided Hand Therapist στην Μεγ.Βρετανία, Μέλος του Βρετανικού Συλλόγου Θεραπευτών Χεριού, Πτυχιούχος Θεραπευτής Σπονδυλικής Στήλης (cred MDT).\nΗ παρουσία σας κρίνεται απαραίτητη γιατί το θέμα της υγείας των παιδιών μας είναι σοβαρό για όλους μας.\nΑναρτήθηκε από Dimotiko Kolymbari στις 3:21 π.μ.\nΑΠΟ ΤΟΝ ΚΑΘΑΡΙΣΜΟ ΠΑΡΑΛΙΑΣ ΚΟΛΥΜΒΑΡΙΟΥ ΜΕ ΑΦΟΡΜΗ Τ...\nΑΠΟ ΤΗ ΣΥΜΜΕΤΟΧΗ ΚΑΙ ΒΡΑΒΕΥΣΗ ΤΟΥ ΣΧΟΛΕΙΟΥ ΜΑΣ ΣΤΗ...\nΤο πρόγραμμα της γιορτής για τη λήξη του σχολικού ...\nΜΑΘΗΤΙΚΟ ΣΥΝΕΔΡΙΟ ΤΩΝ ΔΗΜΟΤΙΚΩΝ ΣΧΟΛΕΙΩΝ ΚΟΛΥΜΒΑΡΙ...\nΑΠΟ ΤΗΝ ΕΚΔΗΛΩΣΗ - ΒΡΑΒΕΥΣΗ ΤΗΣ ΤΑΙΝΙΑΣ ΤΟΥ ΣΧΟΛΕΙ...\nΟΜΙΛΙΑ ΤΗΣ ΣΧΟΛΙΚΗΣ ΜΑΣ ΣΥΜΒΟΥΛΟΥ Κας ΓΕΡΟΥΚΗ ΣΤΗΝ...\nΑΠΟ ΤΗ ΒΡΑΒΕΥΣΗ ΤΟΥ ΜΑΘΗΤΗ ΤΗΣ ΣΤ' ΤΑΞΗΣ (ΕΠΑΙΝΟΣ)...\nΗ ΣΥΜΜΕΤΟΧΗ ΤΟΥ ΣΧΟΛΕΙΟΥ ΜΑΣ ΣΤΗΝ "ΑΝΟΙΞΗ ΚΑΛΛΙΤΕΧ...\nΕΚΠΑΙΔΕΥΤΙΚΗ ΕΚΔΡΟΜΗ ΤΗΣ Β',Γ' Δ' ΤΑΞΗΣ ΣΤΟ ΜΟΥΣΕΙ...\nΗ ΒΡΑΒΕΥΜΕΝΗ ΤΑΙΝΙΑ ΜΙΚΡΟΥ ΜΗΚΟΥΣ " Τα 5 Ζάλα" ΤΩ...


Δύο χρόνια φυλακή στον Ένριτς της Εϊμπάρ και στον Λούνα για διαρροή ερωτικού βίντεο | Hellasjournal.com\nΑντόνιο ΛούναΣέρχι Ένριτς\nFile Photo Σε διετή φυλάκιση και πρόστιμο 100.000 ευρώ καταδικάστηκαν ο Σέρχι Ένριτς, και ο πρώην ποδοσφαιριστής της ίδιας ομάδας (και νυν της Τζιρόνα), Αντόνιο Λούνα. EPA/Gorka Estrada μέσω ΚΥΠΕ\nΣε διετή φυλάκιση και πρόστιμο 100.000 ευρώ έκαστος καταδικάστηκαν από δικαστήριο του Σαν Σεμπαστιάν ο αρχηγός της Εϊμπαρ, Σέρχι Ένριτς, και ο πρώην ποδοσφαιριστής της ίδιας ομάδας (και νυν της Τζιρόνα), Αντόνιο Λούνα.\nΟι δύο παίκτες κρίθηκαν ένοχοι για τη διαρροή ενός βίντεο ερωτικού περιεχομένου, το οποίο είχε τραβηχτεί εν αγνοία της γυναίκας, η οποία εμφανίζεται σε αυτό, και το οποίο εν συνεχεία διανεμήθηκε και σε άλλα άτομα. Στη δίκη που έγινε τον περασμένο Οκτώβριο, οι δύο ποδοσφαιριστές είχαν ρίξει την ευθύνη για τη διαρροή του βίντεο στον τότε συμπαίκτη τους, Έντι Σιλβέστρ (σήμερα παίζει στην Αλμπαθέτε), τον οποίο όμως το δικαστήριο έκρινε αθώο.\nΟ Σέρχι Ένριτς αγωνίζεται από το καλοκαίρι του 2015 στην Εϊμπαρ και αποτελεί ένα από τα βασικά στελέχη της ομάδας, που τα χρόνια αυτά μετέχει σταθερά στη μεγάλη κατηγορία του ισπανικού πρωταθήματος. Οι διοικούντες το σύλλογο δεν κρύβουν τη δυσαρέσκειά τους για την εμπλοκή του 33χρονου φορ σε αυτή την υπόθεση και μάλιστα, στα τελευταία ματς της ομάδας, το περιβραχιόνιο του αρχηγού δόθηκε στον Κίκε Γκαρσία.\nΜε πληροφορίες από ΑΠΕ-ΜΠΕ, Γ. Δημητρόγλου


Αγέραστες ραπτομηχανές 150 ετών | ΕΤΣΙ Magazin\nHOME ΠΟΡΤΡΕΤΑ ΙΣΤΟΡΙΕΣ ΖΩΗΣ Αγέραστες ραπτομηχανές 150 ετών\nΚάποιες τις βρήκε στα σκουπίδια, άλλες τού τις χάρισαν και ορισμένες τις έχει αγοράσει. Πάνω από τρεις δεκαετίες ασχολείται ο κ. Γεωργαντζάς με την επισκευή και τη συντήρηση των ραπτομηχανών κ έχει δημιουργήσει μια αξιοζήλευτη συλλογή. «Είναι ολόκληρη η ζωή μου. Κοιμάμαι και ξυπνάω με ένα κατσαβίδι στο χέρι», λέει χαρακτηριστικά και όταν μιλάει γι‘ αυτές, είναι σαν να μιλάει για την οικογένειά του.\nΣχολιάζοντας τη σχέση των γυναικών με τις ραπτομηχανές τους, αναφέρει ένα χαρακτηριστικό περιστατικό: «Έρχεται προχθές μια κυρία, κουβαλούσε τη ραπτομηχανή της με το καροτσάκι της λαϊκής αγοράς και μού λέει: „χάλασε το κορίτσι μου, θα μου το φτιάξεις; Και εγώ θα σού δώσω περισσότερα χρήματα“. Η ραπτομηχανή δεν είναι μόνο ένα αντικείμενο, για τις γυναίκες κυρίως μεγαλύτερης ηλικίας, είναι η συντροφιά τους».\nΠΗΓΗΑΠΕ-ΜΠΕ, Αλεξάνδρα Χατζηγεωργίου, PHOTO: ΑΠΕ-ΜΠΕ\nΠροηγούμενο άρθροΈλληνας άνοιξε σούπερ μάρκετ στη Φρανκφούρτη και την γέμισε με ελληνικά προϊόντα\nΕπόμενο άρθροΗ φαιά εξοχότης της γερμανικής πολιτικής περνά στην πίσω σειρά


Έξι κόλπα για να σταματήσεις την τριχόπτωση – G-Point\nΗ τριχόπτωση είναι ένα πρόβλημα που απασχολεί το μεγαλύτερο μερίδιο των αντρών. Μάθε πώς μπορείς να σταματήσεις το φαινόμενο και να διατηρήσεις την κόμη σου πλούσια για περισσότερο καιρό.\nΈνας από τους λόγους που εμφανίζεται η τριχόπτωση είναι η έλλειψη οξυγόνου στο κεφάλι. Αυτό που μπορείς να κάνεις είναι μία φορά τη μέρα να χτενίζεσαι αρκετά έτσι ώστε να υπάρχει κυκλοφορία του αίματος. Με αυτόν τον τρόπο το αίμα φέρνει οξυγόνο στους θύλακες και διατηρεί την ανάπτυξη των τριχών.\nΤα θρεπτικά συστατικά και οι βιταμίνες που περιέχει το γάλα καρύδας είναι απαραίτητες για την ανάπτυξη της τρίχας. Μπορείς να το εφαρμόσεις τοπικά στο δέρμα της κεφαλής ή μπορείς να τα καταναλώσεις με μορφή τροφής ή ποτού.\nΤα αυγά έχουν πρωτεΐνες και βοηθάνε την τρίχα να διατηρείται χοντρή. Μπορείς να χτυπήσεις μερικά αυγά για να δημιουργήσεις μια πάστα την οποία θα τρίψεις στο τριχωτό της κεφαλής. Άστο για μερικά λεπτά πριν το ξεπλύνεις.\nΥπάρχουν φρούτα και λαχανικά που περιέχουν αντιοξειδωτικά. Οι τροφές που βοηθάνε ιδιαίτερα στην λήψη αντιοξειδωτικών είναι οι μπανάνες, το αβοκάντο, ο χυμός πορτοκάλι, ο χυμός λεμόνι και το μέλι. Μπορείς να τα εφαρμόσεις στο κεφάλι σου σαν μια σύντομη πλύση για να ενισχύσεις τα μαλλιά σου.\nΜπορείς να κάνεις μια μίξη γιαούρτι με λίγες κουταλιές του γλυκού μαύρο πιπέρι για να φτιάξεις μια πάστα μαλλιών. Ανακάτεψε τα 2 υλικά μαζί και έπειτα εφάρμοσε το μείγμα στα μαλλιά σου. Μετά από λίγα λεπτά ξέπλυνε τα μαλλιά σου και στη συνέχεια πλύνε το κεφάλι σου με ένα πιο ήπιο σαμπουάν.\nΗ πιτυρίδα μπορεί να φράξει τους θύλακες και τους πόρους καθιστώντας αδύνατη την ανάπτυξη της τρίχας. Το ξύδι έχει την ιδιότητα να επιτρέπει στους θύλακες των μαλλιών να αναπτύξουν ξανά τρίχες. Επίσης, βοηθάει στην πρόληψη της πιτυρίδας.\nΕπικό: Ο Σώζων Παλαίστρος Χάρος την πέφτει στη Σπυροπούλου (βίντεο)


Ηλίας Γκότσης - Sputnik Ελλάδα\n18:22 22 ΣΕΠΤΕΜΒΡΙΟY 2020\nΠοιο σχέδιο εξετάζει η κυβέρνηση για τα «κόκκινα» δάνεια\nΤη δημιουργία ενός Σχήματος Προστασίας Ενεργητικού, στο πλαίσιο μιας ευρύτερης στρατηγικής για την αντιμετώπιση των κόκκινων δανείων, εξετάζει η κυβέρνηση. Σύσκεψη στο υπουργείο Οικονομικών για τη θεσμική θωράκιση της χρηματιστηριακής αγοράς.\nΠώς τα πήγε ο ημιτελικός του Survivor σε τηλεθέαση σε σχέση με πέρυσι\nΤο Survivor 2 ολοκληρώνεται σήμερα, μετά τον ημιτελικό της Πέμπτης ο οποίος κατόρθωσε να βρεθεί στην πρώτη θέση της τηλεθέασης. Το ποσοστό του κοινού που συγκέντρωσε, όμως, δεν μπορεί να συγκριθεί με το αντίστοιχο νούμερο του πρώτου Survivor.\n18:16 Μαγιορκίνης: Στα τέλη της ερχόμενης εβδομάδας τα αποτελέσματα των μέτρων στην Αττική


"Αι Ειδοί Του Μαρτίου", έπεφταν κατά το ρωμαϊκό ημερολόγιο τη 15η ημέρα του Μαρτίου και έμεινε στην ιστορία λόγω της προειδοποίησης που ο Καίσαρας είχε λάβει από έναν μάντη για τον κίνδυνο που θα διέτρεχε εκείνη την ημέρα, η οποία έμελε να είναι τελικά και η τελευταία του. Με τη συγκεκριμένη φράση («The Ides Of March») τιτλοφορείται η νέα ταινία του George Clooney, η οποία βασίζεται στο διακεκριμένο θεατρικό του Beau Willimon με τίτλο "Farragut North". Παρόλο που το θεατρικό αντλεί έμπνευση από την καμπάνια του υποψήφιου εν έτει 2004 Δημοκρατικού, του Howard Dean, πολλοί είναι εκείνοι που βλέπουν στο χαρακτήρα του Clooney να καθρεφτίζεται ο Πρόεδρος Obama, ο οποίος κατά πολλούς έχει ήδη προδώσει τις προσδοκίες που γέννησε η εμφάνισή του στο πολιτικό προσκήνιο. Ο ίδιος ο σκηνοθέτης και πρωταγωνιστής, ωστόσο, απέρριψε στο πρόσφατο φεστιβάλ Βενετίας κάθε άμεση συσχέτιση με αληθινά πρόσωπα.\nΑκόμα κι αν το κρίνουμε μονάχα από πλευράς ατμόσφαιρας και θεματικής, το «The Ides Of March» δε δυσκολεύεται να παρασύρει το θεατή στον σύμπαν του. Οι χαρισματικοί ηθοποιοί που συμμετέχουν, ο Hoffman, o Giamatti, o νεαρός Gosling που από το «Half Nelson» δείχνει με συνέπεια τη στόφα του, η Tomei αλλά και η Wood, αποτελούν μία ιδανική πρώτη ύλη για κάθε σκηνοθέτη και φυσικά προσδίδουν ποιότητα στο φιλμ. Στα συν της ταινίας συνυπολογίζουμε ότι, παρότι βασίζεται σε θεατρικό, η αισθητική του παραμένει αμιγώς κινηματογραφική. Το "πρόβλημα" όμως για τον Clooney, που έχει εκπεφρασμένες, προοδευτικές πολιτικές θέσεις, ενδιαφέρεται έμπρακτα για ένα πολιτικά συνειδητοποιημένο σινεμά και έχει σκηνοθετήσει το «Good Night, And Good Luck», είναι οι υψηλές προσδοκίες.\nΩς εκ τούτου, εκείνο που έχει ξεχωριστό ενδιαφέρον σε αυτό το πολιτικό δράμα που φλερτάρει με το θρίλερ είναι να εξετάσουμε τη ματιά του Clooney. Ενός σταρ που από τα τηλεοπτικά χρόνια της "Εντατικής" μέχρι σήμερα έχει διανύσει ένα εντυπωσιακό φιλμογραφικό τόξο, με δουλειές μπροστά και πίσω από την κάμερα που χαίρουν αν μη τι άλλο εκτίμησης.\nΑς το εξετάσουμε συγκεκριμένα. Ζήτημα πρώτο: οι αχρείαστες δραματουργικές υπερβάσεις. Το συγκεκριμένο θέμα πλήττει ως επί το πλείστον το βασικό ήρωα, τον Stephen Myers, ο οποίος στην πιο κρίσιμη καμπή της πλοκής υποκύπτει σε μία παρόρμηση οργής που ο χαρακτήρας του δε δικαιολογεί και η συνολική οικονομία του σεναρίου απορρίπτει τελικώς ως αχρείαστη.\nΖήτημα δεύτερο: το είδος του σκανδάλου. Πριν από 15 χρόνια, η είδηση ενός σεξουαλικού σκανδάλου έφερνε έναν Πλανητάρχη στο χείλος της παραίτησης, σήμερα υποχρεώνει ένα διεθνή πολιτικό παράγοντα του ΔΝΤ και της Γαλλίας στη δημόσια διαπόμπευση. Οι παραπάνω ιστορίες είναι μια χαρά τροφή για τα κοράκια των media που τρελαίνονται να σκούζουν. Αμφιβάλλω όμως κατά πόσο συνάδουν με μία καυστική, τολμηρή και διορατική ταινία, όπως φιλοδοξεί να είναι το «The Ides Of March». Από τον Clooney περιμένεις πολλά περισσότερα, ειδικά όταν ο ήρωας που υποδύεται κρύβει ουσιαστικές σκοτεινές πτυχές, οι οποίες μένουν παντελώς ανεξερεύνητες.\nΖήτημα τρίτο: οι φωτισμοί. Τα μαντάτα που έχει μόλις ακούσει ο Gosling τον φέρνουν ταραγμένο στο γραφείο, τυλιγμένο με το παλτό, μέσα σε ένα πλάνο τόσο ψυχρό φωτιστικά που κάνει το «Winter's Bone» να μοιάζει γυρισμένο στο ηλιοψημένο Τέξας. Σε άλλη σκηνή, εξίσου κομβική, ο Gosling συναντά incognito τον Clooney στην κουζίνα, με τη σκιά να πέφτει εμφαντικά στα μάτια του υποψήφιου Προέδρου, "σκιάζοντας" πλέον καταφανώς το μέχρι τότε λαμπερό προφίλ του. Και στο τελευταίο αυτό παράδειγμα αφήνουμε κατά μέρους το εύκολο νόημα του χώρου συνάντησης, εκεί όπου "μαγειρεύονται" όλα (σ.σ. οι Αμερικανοί έχουν αρκετές εκφράσεις γι αυτό, με πιο χαρακτηριστική το "what's cooking?").\nΔυστυχώς, τo «The Ides Of March» διαθέτει όλη τη μαγιά ενός δυνατού πολιτικού δράματος, μένοντας τελικώς συμβιβασμένο με το προφανές. Μοιραία, λοιπόν, ο Clooney μοιάζει να κρυφοκοιτάζει φευγαλέα πίσω από την κουρτίνα (ή τη σημαία, αν προτιμάτε) των εξελίξεων, χωρίς ωστόσο να πιάνει το "μάτι" του την ουσία των πραγμάτων.


Μια αποκαλυπτική συνέντευξη με την Φωτεινή Κράντου του Masterchef!\nHomenewandtrendΜια αποκαλυπτική συνέντευξη με την Φωτεινή Κράντου του Masterchef!\nΓνώρισα την Φωτεινή μέσω μιας κοινής μας φίλης, μια ευχάριστη παρουσία που από την πρώτη στιγμή σε κερδίζει με την ευγένειά της και την καλοσύνη της.\nΜας συστήθηκε πριν από μερικά χρόνια μέσω του μαγειρικού διαγωνισμού του Master Chef. Από το 2017 όταν και την γνωρίσαμε ουσιαστικά μέχρι και σήμερα, τόσο κατά την παρουσία της στο παιχνίδι μαγειρικής όσο και μέσω του κανάλι της στο Youtube αλλά και τα social media, διακρίθηκε για το χιούμορ και τα υπέροχα της πιάτα της.\nΠες μας δύο λόγια για εσένα. Ποια είναι η Φωτεινή Κράντου?\nΕίμαι η Φωτεινή Κράντου είμαι 27 ετών γεννήθηκα και μεγάλωσα στην Σαλαμίνα.\nΣτα 20 έφυγα για να κυνηγήσω το όνειρο μου για την μαγειρική, σπούδασα στο ΙΕΚ Ξυνή και έπειτα στο ΙΕΚ ΔΕΛΤΑ με πλήρη υποτροφία. Κατα την διάρκεια της φοίτησης μου και στα 2 ΙΕΚ κατέκτησα 4 βραβεία στην foodexpo (πανελλήνιος διαγωνισμός μαγειρικής), 2 σε σκάλισμα τυριών και 2 σε πιάτα.\nΚατά την διάρκεια της φοίτησης μου εργαζόμουν σε ένα από τα καλύτερα ξενοδοχεία της ανατολικής Αττικής, το Marathon Beach Resort στο πλευρό του μέντορα μου Δημήτρη Mαντωνανάκη, ο οποίος με ώθησε και για την συμμετοχή μου στο πρώτο master chef στο star όπου με επιτυχία πέρασα στους 20 καλύτερους. Τα τελευταία 6 χρόνια έζησα και εργάστηκα στη Αθήνα για την μεγάλη μου αγάπη την μαγειρική, εργάστηκα δίπλα σε γνωστούς σεφ του κλάδου μας και σε καλά ονόματα εστιατορίων, σαν Α'μάγειρας και σαν βοηθός σε degustation δίπλα σε βραβευμένο σεφ.\nΠώς είναι η ζωή σου μετά το masterchef? Άνοιξαν πιο εύκολα πόρτες?\nΗ ζωή μου μετά το Master Chef ήταν θαυμάσια όχι ότι πριν δεν ήταν! Hταν λίγο πιο εύκολη όμως λόγο το ότι το όνομα μου ήταν ήδη γνωστό από τα βραβεία που είχα πάρει και στην ουσία έγινα πιο γνωστή στον χώρο εκτός εστίασης.\nΑν άνοιξαν πόρτες;;; Λοιπόν, πόρτες άνοιξαν αρκετές και έκλεισαν άλλες τόσες! Καθώς στον χώρο τον δικό μας υπάρχει ένας ανταγωνισμός μια μόνιμη κριτική προς τις ικανότητες μας και κάποιοι θεώρησαν πως εφόσον είχες πάει στο μάστερ σεφ, ΕΙΣΑΙ ΚΑΙ MASTERCHEF και όλο ζητούσαν πάντα παραπάνω κάθε μέρα, ή το κατέκριναν λόγω το ότι εγώ πέρασα και κάποιοι άλλοι όχι, είτε μαθητές τους είτε συγγενείς τους είτε ακόμα και οι ίδιοι!!\nΠιστεύεις ότι κάποιοι παίκτες προωθούνται περισσότερο από κάποιους άλλους?\nΠροφανώς και κάποια άτομα προωθούνται παραπάνω! Άλλοι το αξίζουν λόγο μαγειρικών ικανοτήτων και άλλοι λόγω εμφάνισης ή άσχημου χαρακτήρα "ξέρεις της ίντριγκας" Αφού αυτό ζητά το κοινό πλέον...\nΑλλά πάντα ξεχωρίζει ο καλύτερος ή η καλύτερη και στην παραγωγή και στο κόσμο...ας μην ξεχνάμε τηλεόραση κάνουμε εξάλλου όπως λέγαμε κάποτε.\nΠες μας κάτι που σε είχε ενοχλήσει και δεν το μάθαμε ποτέ!\nΚάτι που δεν μάθατε ποτέ και με ενόχλησε, ήταν πως κατά την διάρκεια τον γυρισμάτων και αναμονής μας έως ότου να μπούμε στο σπίτι εγώ έπασχα από γαστροοισοφαγική παλινδρόμηση τελευταίο στάδιο ήμουν ήδη υπό θεραπεία 1 χρόνο και συνέχιζα! Ακύρωσα 2 επεμβάσεις για να μπω στο σπίτι, όσο αφορούσε το αναπνευστικό μου πράγμα που σήμαινε πως δεν κοιμόμουν σωστά δεν τρεφόμουν σωστά και δεν μπορούσα να αποδώσω Μάλιστα κάποιοι παίκτες ήταν παρόντες σε αυτές τις καταστάσεις μου και μια μέρα διέκοψα γύρισμα λόγου κρίσης.\nΑυτό θεωρείς ότι το εκμεταλλεύτηκαν κάποιοι?\nΝαι θεωρώ πως κάποιοι το εκμεταλλεύτηκαν και καλά έκαναν... όπως όλοι μας με τον δικό μας τρόπο και για το δικό μας συμφέρον. Κάποιοι λάμπουν ακόμα, κάποιοι έσβησαν..έτσι πάνε αυτά!\nΈχεις κρατήσει επαφές με συμπαίκτες σου?\nΝαι έχω κρατήσει επαφές με συμπαίκτες μου όχι μόνο εγώ αλλά όλοι μας ..όλοι είμαστε φίλοι ακόμα και τώρα, βρισκόμαστε οπότε μπορούμε λόγο φόρτου εργασίας μας και έχουμε συχνές επαφές μέσο διαδικτύου. Με κάποιους συνεργάστηκα κιόλας. Με τα άτομα που είμαστε πολύ κοντά είναι Παρασκευή Παπά, η Μανίκ Χουρσουντιάν, τον Χάρη Μπονάνο, τον Κωνσταντίνο Τσιάτσιο, τον Ζάχο Παπαδάκη και τον Τόμυ Ζαφειρομήτσο (από τον δικό μου κύκλο).\nΠολλοί τηλεθεατές υποστηρίζουν ότι οι τσακωμοί που βλέπουμε είναι στημένοι.\nΘεωρώ πως δεν είναι στημένο κάτι, ο κάθε παίκτης επηρεάζεται διαφορετικά στα φώτα της δημοσιότητας, στην πίεση των γυρισμάτων, στον εγκλεισμό, στην αγωνία και στο άγχος, με αποτέλεσμα αυτό να του βγαίνει αρνητικά στον χαρακτήρα του... Δεν είναι και λίγο να είσαι σε ένα σπίτι με 20 άτομα που δεν ξέρεις και να λείπεις από την οικογένεια σου τους ανθρώπους σου.\nΤα σχέδια μου για το μέλλον...χμμμ δεν υπάρχουν! Πάντα έκανα και έβγαιναν αλλιώς...οπότε το αφήνω και όπως έρθει μόνο του...ο στόχος που έχω πάντα είναι να μην εγκαταλείψω αυτό που αγαπώ...ΤΗΝ ΜΑΓΕΙΡΙΚΗ!!!\nΘα μας πεις την συνταγή από το πιάτο που σε έβαλε στο masterchef?\nΦυσικά και θα σας τη πω....την αγαπώ και εγώ και ο κόσμος...είναι απλή παραδοσιακή με ρίζες της Κρήτης!!\nΣτιφάδο κάστανο με χοχλιούς και Μαρούβα\nAπό τη σεφ Φωτεινή Κράντου.\nΧρόνος Εκτέλεσης:40 λεπτά – 4 Μερίδες\nΕλαιόλαδο να καλύψει τον πάτο της κατσαρόλας\n200γρ κάστανα Κρήτης\n350γρ κρεμμυδάκια στιφάδου (σαλοτ) Κρήτης\n4 τομάτες μεσαίες Κρήτης\n100γρ νερό (προαιρετικά)\n1-2 πρέζες γεμάτες πάπρικα γλυκιά\n1 ποτήρι κρασιού ΜΑΡΟΥΒΑ (κρητικό κρασί)\n4τεμ μπαχάρι ολόκληρο\n2 φύλλα Δάφνης(φρέσκα)\n2 άνθη μεγάλα δενδρολίβανο(φρέσκο)\n1 ξύλο κανέλας(μεγάλο)\nΓια τους χοχλιούς:\nΒράζετε τους χοχλιούς για 30’’ (μπλανσάρουμε).\nΤους αφαιρείτε από τη κατσαρόλα και τους βάζετε, σε ένα τηγάνι που έχετε καλύψει το πάτο του με αλάτι, τοποθετήστε τους από την πλευρά του κελύφους που είναι ανοιχτό και αφήστε τους μέχρι να μαζέψουν.\nΣβήστε με ξύδι και προσθέστε ελαιόλαδο για να τηγανιστούν ελαφρά.\nΑποσύρετε και φυλάξτε τους χοχλιούς, μέχρι να τους χρησιμοποιήσετε παρακάτω.\nΧαράζετε τα κάστανα σταυρό και τα αφήνετε να ψηθούν στο φούρνο για 20’ στους 200 βαθμούς στον αέρα.\nΣτη συνέχεια καθαρίστε τα κρεμμύδια σαλότ προσεκτικά και κόψτε στο πίσω μέρος τις ρίζες ίσα-ίσα και κάνετε ένα σταυρό επιφανειακά.\nΣτη κατσαρόλα τοποθετείτε το λάδι και σωτάρετε τα σαλότ ώσπου να πάρουν ένα ξανθό χρώμα.\nΣτη συνέχεια προσθέστε τη ζάχαρη να καραμελώσουν και ρίξτε όλα τα μπαχαρικά μέσα.\nΑνακατέψτε προσεκτικά πιάνοντας τη κατσαρόλα από τα χερούλια κάνοντας κυκλικές κινήσεις .\nΣβήστε με Μαρούβα Κρήτης προσθέστε τη ντομάτα κομμένη σε κύβους αφήνοντας το μείγμα μέχρι να κατέβει και αν χρειαστεί προσθέστε νερό.\nΚλείστε το καπάκι και αφήστε για 20’ να κατέβουν τα υγρά.\nΣτη συνέχεια καθαρίστε τα κάστανα και προσθέστε τα στη κατσαρόλα μαζί με τους χοχλιούς για 10’ ακόμη.\nΑνακατεύεται σταδιακά τη κατσαρόλα κρατώντας τη πάντα με τα χέρια και κάνοντας κυκλικές κινήσεις.\nΑποσύρετε από τη φωτιά και σερβίρετε.\nΤρίψτε και βάλτε από το προηγούμενο βράδυ τους χοχλιούς σε νερό, βράστε τους ζωντανούς.\nΜη χρησιμοποιείτε κουτάλες ή άλλα σκεύη για το ανακάτεμα του φαγητού κάνετε τη διαδικασία που αναφέρθηκε πιο πάνω.\nΌλα τα υλικά σας να είναι προϊόντα κρητικής προέλευσης.\nΑκολουθήστε την Φωτεινή στα Social Media


Τηλεθέαση εβδομάδας: Αύξησε τη διαφορά ο ALPHA\nTV 04/07/2019 10:58\nΠου κινούνται τα υπόλοιπα κανάλια.\nΠρος το φινάλε της οδεύει η φετινή τηλεοπτική σεζόν.\nΤα κανάλι θα κάνουν τον απολογισμό τους και θα καταστρώσουν τα σχέδιά τους για το φθινόπωρο. Στόχος τους η κορυφή της τηλεθέασης, εκεί όπου κάθε εβδομάδα είχαμε αλλαγές στην κορυφή.\nΗ πρωτιά άλλαξε πολλές φορές χέρια, ενώ πολλές φορές η διαφορά του πρώτου καναλιού από το δεύτερο ήταν η ελάχιστη δυνατή. Την εβδομάδα που μας πέρασε δεν είχαμε κάποια μεταβολή αφού ο ALPHA παρέμεινε στην πρώτη θέση.\nΤο κανάλι της Κάντζας σημείωσε 16,2% ποσοστό αυξημένο κατά 0,6% σε σχέση με την προηγούμενη μέτρηση.\nΣτην δεύτερη θέση βρέθηκε ο ΣΚΑΪ, χάνοντας όμως ποσοστό. Το κανάλι του Φαλήρου σημείωσε 14,9% ενώ είχε καταγράψει 15,7% στην προηγούμενη μέτρηση. Στην τρίτη θέση βρέθηκε ο ΑΝΤ1 που σημείωσε 14,1% χάνοντας επίσης ποσοστά.\nΌσον αφορά τα υπόλοιπα κανάλι δεν παρουσιάζονται ιδιαίτερες αυξομειώσεις. Αξίζει να σημειώσουμε ότι στην περίπτωση του Star το κανάλι έχασε πολύ μεγάλο ποσοστό τηλεθεατών από την στιγμή που ολοκληρώθηκε το MasterChef τέλη Μαΐου.\n17/06/2019 – 23/06/2019 24/06/2019 – 30/06/2019\nΕΡΤ 1 4,9 5,3\nEPT SPORTS 3,3 2,9\nΕΡΤ 2 1,6 1,8\nΕΡΤ 3 1,4 1,3\nANT1 14,7 14,1\nALPHA 15,6 16,2\nSTAR 11,3 11,4\nΣΚΑΙ 15,7 14,9\nMAK TV 2,2 2,3\nOPEN 7,9 7,9


Η νίκη του Macron είναι μόνο η αρχή - sofokleous10.gr\nΗ εκλογή του Emmanuel Macron στη θέση του επόμενου προέδρου της Γαλλίας είναι εντυπωσιακή και δύσκολη, για τη χώρα του και για την Ευρώπη.\nΕίναι εντυπωσιακή εν μέρει διότι στα 39 του χρόνια είναι ο νεότερος πρόεδρος μετά τον Ναπολέοντα Βοναπάρτη. Οι ψηφοφόροι του Macron (και εκείνοι που υποστήριξαν την ακροδεξιά επικεφαλής του Εθνικού Μετώπου, Marine Le Pen) απέρριψαν τα εδραιωμένα κόμματα της αριστεράς και της δεξιάς. Οι ηγέτες του παραδοσιακού κομματικού συστήματος της Γαλλίας απορρίφθηκαν επειδή οδηγούσαν τη Γαλλία σε αδιέξοδο. Δεν θα μπορούσαν να φέρουν αποτελέσματα στην ανάπτυξη, στην απασχόληση, στις μεταρρυθμίσεις ή στα μέτρα για την αποκατάσταση της θέσης της Γαλλίας στην Ευρώπη.\nΤο άλλο εντυπωσιακό στη νίκη του Macron -με ποσοστό 66% έναντι του 34%- είναι πως έκανε εκστρατεία υπέρ της Ευρώπης, επειδή πίστευε σε αυτή. Είναι δύσκολο να σκεφτούμε άλλον κορυφαίο πολιτικό στην Ευρώπη που θα το έκανε αυτό με τον τρόπο που το έκανε ο Macron. Στην Ολλανδία, ο πρωθυπουργός Mark Rutte επανεξελέγη στις 15 Μαρτίου παίζοντας το χαρτί του λαϊκισμού αντί να υπερασπιστεί την Ευρώπη. Τόσο σταθερές ήταν οι πεποιθήσεις του. Ο Macron δεν απέκλινε από τις δικές του.\nΟι προκλήσεις που αντιμετωπίζει ο Macron ωστόσο, είναι τεράστιες. Όχι μόνο θα πρέπει να κινητοποιήσει το μέγιστο της υποστήριξης για το μόλις ενός έτους κίνημά του En Marche! για να εξασφαλίσει μια θητεία στο κοινοβούλιο, το οποίο θα εκλεγεί τον Ιούνιο, για τις μεταρρυθμίσεις του. Πρέπει επίσης να αποτρέψει τη Γαλλία από το να διχαστεί μόνιμα μεταξύ εκείνων που είναι υπέρ μιας πιο ανοιχτής και ανταγωνιστικής Γαλλίας που είναι εδραιωμένη στην Ευρώπη, και των υποστηρικτών της Le pen, που απορρίπτουν την παγκοσμιοποίηση και ό,τι αντιπροσωπεύει η ΕΕ. Η στήριξη για το Εθνικό Μέτωπο στον β΄ γύρο των προεδρικών εκλογών στις 7 Μαΐου, διπλασιάστηκε σε σχέση με την αναμέτρηση του 2002, όταν ο πατέρας της, Jean-Marie, ήταν ηγέτης του κόμματος.\nΟ Macron θα πρέπει επίσης να κερδίσει τους περισσότερους από το 11% των ψηφοφόρων, περίπου 4 εκατομμύρια, οι οποίοι δεν ψήφισαν κανέναν υποψήφιο. Για αυτό ήταν σημαντική η νικητήρια ομιλία του. Προσέγγισε τους υποστηρικτές της Le Pen και όσους είναι επιφυλακτικοί για τους στόχους του. “Γνωρίζω τους διχασμούς της χώρας μας που έχουν οδηγήσει ορισμένους στα άκρα. Τους σέβομαι. Γνωρίζω τον θυμό, την ανησυχία και τις αμφιβολίες που έχουν εκφράσει πολλοί”, δήλωσε ο Macron. Υποσχέθηκε να φροντίσει “τους πιο ευάλωτους” της κοινωνίας.\nΗ ομιλία του ήταν επίσης σημαντική εξαιτίας των οικονομικών και πολιτικών δεινών της Γαλλίας, που τα αντιμετωπίζουν και άλλες χώρες της ΕΕ. Αλλά η Γαλλία έχει σημασία λόγω του μεγέθους της, της δυναμικής της, και του τρόπου με τον οποίο έχει διαμορφώσει την πορεία της ΕΕ στο παρελθόν.\nΑυτές οι ιδιότητες θα είναι ακόμη πιο σημαντικές καθώς η Ευρώπη πρέπει να αντιμετωπίσει μια αμερικανική κυβέρνηση που είναι προστατευτική με έναν τρόπο που είναι ελκυστικός στα κινήματα κατά της παγκοσμιοποίησης στην Ευρώπη. Δεν εκπλήσσει το γεγονός ότι ο Αμερικανός πρόεδρος και ο Ρώσος πρόεδρος ήθελαν τη Le Pen να κερδίσει τις εκλογές στη Γαλλία.\nΗ νίκη του Macron δεν σχετίζεται με αυτές τις λαϊκιστικές ή εθνικιστικές τάσεις στη Γαλλία ή στην υπόλοιπη Ευρώπη. Αντιθέτως, αυτή η νίκη δείχνει για ποιο λόγο οι ηγέτες πρέπει να φτάσουν πέρα από το χάσμα, στην άλλη πλευρά, για να αποτρέψουν κομμάτι της κοινωνίας να αποξενωθούν πλήρως ή να απογοητευτούν. Η Le pen ήταν σε θέση να αξιοποιήσει αυτή την αίσθηση της αγνόησης από το status quo.\nΩστόσο οι λύσεις της Le Pen για την γαλλική οικονομία δεν έδιναν καμία θεραπεία. Οι χώρες δεν μπορούν να κλείσουν τα σύνορά τους και να κλείσουν το κατάστημα. Δεν θα μπορούσαν ποτέ, ούτε καν με κομμουνισμό. Οι ηγέτες δεν μπορούν να κλειδώσουν την αλλαγή σε ένα κλουβί.\nΚαι αυτό πρόκειται να είναι η μεγαλύτερη πρόκληση του Macron: πώς να αλλάξει τη Γαλλία και, με τη στήριξη της Γερμανίας, να αλλάξει την Ευρώπη. Η ΕΕ είναι στο κατώφλι κινδύνου εάν ο Macron και η Γερμανίδα Καγκελάριος angela Merkel δεν αναγνωρίσουν ότι ο γαλλό-γερμανικός κινητήρας, ο οποίος συνεχίζει να πιέζει την Ευρώπη προς τα εμπρός, πρέπει να ξεκινήσει εκ νέου -και γρήγορα. Αυτό δεν μπορέι να γίνει εκτός κι αν ο Macron προχωρήσει με τις μεταρρυθμίσεις που θα κάνουν πιο εύκολη την πρόσβαση νέων ανθρώπων στην αγορά εργασίας και που θα μειώσει την μεγάλη γραφειοκρατία και που θα ανοίξει την οικονομία της Γαλλίας στην μεγαλύτερη πρόκληση που αντιμετωπίζουν όλες οι χώρες της ΕΕ: την ψηφιοποίηση.\nΗ άλλη πρόκληση είναι να ολοκληρωθούν γρήγορα οι διαπραγματεύσεις για το brexit. Το Λονδίνο δεν θα πρέπει να κρατά όμηρο την ΕΕ, και η ΕΕ δεν θα πρέπει να χρησιμοποιήσει την επικείμενη έξοδο της Βρετανίας ως μια δικαιολογία για να συνεχίσει να κωλυσιεργεί. Πραγματικά, για τις δύο τελευταίες δεκαετίες, η Γαλλία ήταν στον αυτόματο εις βάρος του στάτους της στην Ευρώπη, αν όχι στον κόσμο. Η νίκη του Macron σημαίνει ότι η αναβολή και η καθυστέρηση δεν αποτελούν πλέον επιλογή.\nΝέα αναβολή σε μια συμφωνία που (δεν) έρχεται…


Σφραγίσματα & Χτίσιμο Δοντιών - Dr Paris Garefis\nHome » Σφραγίσματα & Χτίσιμο Δοντιών\nΜε τον όρο Σφραγίσματα, εννοούμε την εναπόθεση υλικού (γέμισμα), σε περιοχές όπου έχει καταστραφεί η οδοντική ουσία.\nΗ Τερηδόνα ως Αίτιο Καταστροφής της Οδοντικής Ουσίας\nΗ οδοντική ουσία των δοντιών μας μπορεί να προσβληθεί από τερηδόνα, η οποία είναι μια νόσος που καταστρέφει τους σκληρούς ιστούς. Η τερηδόνα μπορεί να επεκτείνεται ως την μαλακή κοιλότητα του πολφού, στην αιμάτωση και τη θρέψη του, δημιουργώντας σαθρό περιβάλλον και διάβρωση. Εμφανίζεται συνήθως με μαύρα στίγματα σε ανατομικές περιοχές του δοντιού, και καθώς προχωρά, διαμορφώνει κοιλότητα που το αποδυναμώνει και μπορεί να του προκαλέσει μικρό ή ακόμα και εκτεταμένο σπάσιμο.\nΗ πιο συνηθισμένη αιτία τερηδονισμού είναι η κακή στοματική υγιεινή και συγκεκριμένες διατροφικές συνήθειες (συχνή κατανάλωση ζάχαρης και γλυκαντικών ουσιών). Οι ιδιοσυστατικοί παράγοντες του ατόμου, καθώς και η αμέλεια προληπτικής εξέτασης του στόματος από τον οδοντίατρο σε τακτά χρονικά διαστήματα, συγκαταλέγονται επίσης στους αιτιολογικούς παράγοντες.\nΗ Διαδικασία Σφραγίσματος\nΤο μέγεθος της οδοντικής απώλειας καθορίζει και το μέγεθος του σφραγίσματος. Στόχος είναι ο καθαρισμός της τερηδόνας στο προσβεβλημένο δόντι και η ανασύσταση του με το ανάλογο υλικό.\nΑυτό γίνεται με τέτοιο τρόπο, ώστε να αναπληρώνονται όλα τα μορφολογικά χαρακτηριστικά του κατεστραμμένου οδοντικού τμήματος και να αποκαθίσταται η υγεία των ούλων, η λειτουργικότητα στη μάσηση και η αισθητική εικόνα.\nΥπάρχουν μικρά αλλά και εκτεταμένα σφραγίσματα, τα όποια γίνονται με τοπική αναισθησία. Παλαιότερα η μέθοδος σφραγισμάτων με αμάλγαμα εξυπηρέτησε για χρόνια την οδοντιατρική. Όμως έρευνες χρόνων έχουν καταστήσει αξιόπιστα νέα υλικά εμφράξεων, τα όποια καλύπτουν και την αισθητική ανεβάζοντας τα κριτήρια και τις προσδοκίες σε υψηλότερη κλίμακα ως προς την βιοσυμβατότητα και την αντοχή.\nΟ τερηδονισμός και τα σφραγίσματα μπορούν να αποφευχθούν με τις τακτικές προληπτικές επισκέψεις και τη διατήρηση καλής στοματικής υγιεινής. Μέριμνα του ασθενούς και του οδοντιάτρου στην πρόληψη, είναι να αποφευχθεί ο τερηδονισμός και η καταστροφή των δοντιών.


Cosi - Must Men Fashion\nΛίστα προϊόντων κατά μάρκα Cosi\nCosi - 59 - Tiago 3 - Blue - Παντελόνι Jeans\nJean παντελόνι σε skinny γραμμή της Cosi από 98% βαμβάκι και 2% ελαστίνη. Ιδανικό για όλες τις ώρες. Διατίθεται σε μπλε χρώμα. Το μοντέλο φοράει 32 μέγεθος. Ύψος 1,80 Κιλά 85\nCosi - 59-Carusso 3 - Blue Denim - Παντελόνι Jeans\nJean παντελόνι σε skinny γραμμή της Cosi από 98% βαμβάκι και 2% ελαστίνη. Ιδανικό για όλες τις ώρες. Διατίθεται σε μπλε χρώμα. Το μοντέλο φοράει 31 μέγεθος. Ύψος 1,80 Κιλά 85\nCosi - 59-Fiesolle 5 - Blue - Παντελόνι Jeans\nJean παντελόνι σε skinny γραμμή της Cosi από 98% βαμβάκι και 2% ελαστίνη. Με ελαστικό ύφασμα και ωραία εφαρμογή. Ιδανικό για όλες τις ώρες. Διατίθεται σε μπλε χρώμα. Το μοντέλο φοράει 32 μέγεθος. Ύψος 1,80 Κιλά 85\nCosi - 58- Maggio 3 - Blue Denim - Τζιν Παντελόνι\n58- Maggio 3\nΤζιν παντελόνι της Cosi από 97% βαμβάκι και 3% ελαστάν για casual εμφανίσεις . Το μοντέλο φοράει 33 νούμερο. 'Υψος 1,80 Κιλά 85\nCosi - 58-Umberto - Forest Green- Παντελόνι Υφασμάτινο\n63,58 € 93,50 €\nCosi - 58- Firsolle 2 - Τζιν Παντελόνι\n58- Firsolle 2\nCosi - 58-Nevere 2 - Olive - Πανωφόρι / Jacket\nOvershirt jacket της Cosi από 97% βαμβάκι και 3%elastane. Διατίθεται σε χακί χρώμα. Το μοντέλο φοράει L μέγεθος. Ύψος 1,80 Κιλά 85\nCosi - 58-Umberto - Asphalt/Grey - Παντελόνι Υφασμάτινο\nΥφασμάτινο παντελόνι σε skinny γραμμή της Cosi από 97% βαμβάκι και 3% ελαστίνη. Με μαλακό ύφασμα και ωραία εφαρμογή. Ιδανικό για όλες τις ώρες. Διατίθεται σε ανθρακί χρώμα. Το μοντέλο φοράει 32 μέγεθος. Ύψος 1,80 - Κιλά 85\nCosi - 58-Umberto - Black - Παντελόνι Υφασμάτινο\nΥφασμάτινο παντελόνι σε skinny γραμμή της Cosi από 97% βαμβάκι και 3% ελαστίνη. Με μαλακό ύφασμα και ωραία εφαρμογή. Ιδανικό για όλες τις ώρες. Διατίθεται σε μαύρο χρώμα. Το μοντέλο φοράει 32 μέγεθος. Ύψος 1,80 Κιλά 85